10 peratus pengeluaran getah negara untuk turapan jalan
Oleh AHMAD SHAHERMAN SHAMSURI

10 Ogos 2020, 4:13 pm
KUALA LUMPUR – Kerajaan bercadang untuk menggunakan sekurang-kurangnya 10 peratus daripada jumlah semasa pengeluaran getah negara dalam penurapan jalan melalui teknologi turapan bitumen sekerap terubahsuai (CMB) pada masa akan datang.
Timbalan Menteri Perusahaan Perladangan dan Komoditi II, Datuk Seri Wee Jeck Seng berkata, ketika ini hanya 0.8 peratus daripada jumlah semasa pengeluaran getah negara digunakan untuk tujuan berkenaan.
Menurut beliau, pada tahun 2019, sebanyak 400 hingga 500 tan getah telah digunakan untuk penurapan jalan menggunakan teknologi CMB membabitkan peruntukkan sebanyak RM100 juta.
“Walaupun peratusan itu kecil, penggunaan getah CMB untuk penurapan jalan sepanjang 202.7 kilometer itu adalah sangat bermanfaat untuk agensi terlibat, seperti Jabatan Kerja Raya (JKR) dalam membuat pernilaian dan kajian pengkomersialan dengan kerjasama Lembaga Getah Malaysia (LGM).
“Kita akan mencapai peratusan lebih tinggi apabila penggunaan CMB lebih banyak dikomersialkan dengan sepenuhnya terutamanya di Malaysia atau negara-negara yang mengeluarkan getah asli seperti Thailand dan Indonesia,”katanya sesi soal jawab di Dewan Rakyat di sini hari ini.
Beliau berkata demikian bagi menjawab pertanyaan Abdul Latiff Abdul Rahman (PAS-Kuala Krai) mengenai peratusan penggunaan getah berbanding jumlah pengeluaran getah negara bagi tujuan penurapan jalan di seluruh negara. – K! ONLINE


Isteri Ammar kecewa permohonan cerai masih belum selesai
Oleh NUZULSHAM SHAMSUDDIN

10 Ogos 2020, 3:03 pm
KUALA LUMPUR – Isteri kepada pelakon Ammar Alfian, Nelissa Nezam melahirkan rasa kecewa apabila suaminya menolak permohonan cerai yang difailkan di Mahkamah Rendah Syariah di sini sebentar tadi.
Nelissa,33, berkata dia memfailkan permohonan cerai pada Januari lalu namun Ammar yang popular dengan filem Paskal itu memfailkan penolakan tuntutan cerai pada Julai lalu.
“Saya kecewa kenapa Ammar seperti hendak menjadikan kes ini semakin rumit apabila menolak permohonan cerai. Saya tidak tahu apa niat sebenarnya kerana bagi saya, kami sudah tiada apa-apa hubungan,” katanya ketika ditemui selepas selesai urusan pelantikan hakam kedua-dua belah pihak di Mahkamah Rendah Syariah di sini.
Ujar Nelissa yang enggan fotonya dirakam turut memberitahu, dia tidak tahu apa niat sebenar Ammar melengah-lengahkan proses cerai, kerana mereka sudah tidak tinggal bersama sejak setahun yang lalu.
Terdahulu, dalam carian kes yang didaftarkan di mahkamah mendapati nama Nelissa dan Ammar masih belum disenaraikan bagi sebarang prosiding berhubung penceraian mereka.
Ammar dan Nelissa telah mendirikan rumah tangga pada Mac 2016 secara sembunyi tanpa sebarang publisiti dan pihak media.

Perkahwinan mereka mulai retak apabila Ammar didakwa menjalinkan hubungan sulit ketika Nelissa sedang hamil enam bulan. – K! ONLINE


Caj kuarantin dikurangkan
Oleh SAIRUL ZAMRI MISRANI

10 Ogos 2020, 3:50 pm
KUALA LUMPUR – Individu yang menjalani kuarantin di Institut Latihan Awam (ILA) hanya akan membayar caj kuarantin sebanyak RM100 sehari berbanding RM150 sebelum ini.

Menteri Kanan (Keselamatan), Datuk Seri Ismail Sabri Yaakob berkata, pun begitu kos kuarantin di hotel kekal RM150 sehari bagi setiap individu dan mereka boleh menaik taraf bilik tetapi lebihan caj adalah atas tanggungan sendiri.

Katanya, bagi sebuah keluarga dan mempunyai anak bawah 12 tahun, mereka dibenarkan untuk menginap di dalam satu bilik yang sama, cuma hanya individu kedua dan seterusnya akan dikenakan caj RM50 sehari untuk kos makan dan minum.
“Bagi kanak-kanak berumur 12 tahun ke bawah yang sendirian pulang melancong, mereka juga diwajibkan kuarantin selama 14 hari, namun tiada caj dikenakan termasuk seorang penjaga yang menemani.
“Namun, jumlah dan kuota kapasiti ILA terhad serta bergantung kepada ketersediaan bilik untuk mereka.
“Kerajaan juga bersetuju untuk memberi pengecualian kos kuarantin kepada warga negara dari keluarga B40 dan banduan yang baru dibebaskan di negara jiran yang tidak mampu dan tiada sumber kewangan,” katanya dalam satu kenyataan hari ini. – K! ONLINE


Tiada keperluan melihat saya sebagai adik Musa – Anifah
Oleh KOSMO!

10 Ogos 2020, 4:45 pm
Oleh IVAN AMIRUL
KOTA KINABALU – “Tiada keperluan bagi individu melompat parti melihat saya sebagai adik kepada Tan Sri Musa Aman hanya untuk memasuki Parti Cinta Sabah (PCS).
“Semua individu sebaliknya harus melihat saya selaku seorang pemimpin dan jangan melibatkan unsur peribadi,” kata Presiden PCS, Datuk Seri Anifah Aman.
Anifah menyatakan pihaknya mungkin berasa sedikit bimbang jika individu suka melompat parti memasuki PCS kerana berkemungkinan boleh mempengaruhi orang lain dalam parti melakukan perkara sama kelak.
Menurut beliau, penilaian serta penelitian bakal dibuat agar individu pernah melompat parti tidak mudah masuk ke dalam parti.
Beliau berkata, demikian ketika sidang media selepas Majlis Ramah Mesra Bersama Media Sabah hari ini.

Anifah menjawab soalan diajukan pihak media berkaitan samaada PCS bakal menerima individu melompat parti dan menyatakan sokongan kepada Tan Sri Musa Aman.
Menerusi sidang media sama, Anifah menyatakan pendapat sudah tiba masanya Musa memberikan peluang kepada orang muda bsrgelar pemimpin untuk terus membangunkan Sabah.
Beliau berkata, beliau secara peribadi berbangga dengan semua pembangunan yang sudah dilakukan Musa sebelum ini.
Sementara itu, mengulas lanjut tentang parti yang baru dijenamakan semula beberapa minggu lalu itu, Anifah berkata PCS ketika ini akan bergerak sendirian namun sedia bekerjasama dengan parti tempatan lain yang mempunyai misi dan visi sama dengan parti diterajuinya. – K! ONLINE


Perlu mohon lesen senjata api dari PDRM
Oleh KOSMO!

10 Ogos 2020, 4:34 pm
Oleh ABDUL RASHID ABDUL RAHMAN
BENTONG – Mana-mana agensi termasuklah pasukan keselamatan di pelabuhan dan Jabatan Kastam Diraja Malaysia yang memerlukan penggunaan senjata api perlu mengemukakan permohonan kepada polis untuk disemak terlebih dahulu.
Pengarah Logistik dan Teknologi Bukit Aman, Datuk Seri Rosli Ab. Rahman berkata, pembekalan senjata api hanya boleh dilakukan oleh agensi terbabit selepas mendapat kelulusan daripada pihak polis.
“Pembekalan ini dibuat oleh pihak agensi itu sendiri yang mana agensi berkenaan perlu mengemukakan permohononan kepada polis melalui Ibu Pejabat polis Daerah (IPD) yang akan diangkat kepada kontinjen untuk di angkat kepada Bukit Aman.
“Jadi bahagian lesen akan menentukan berapa jumlah lesen dan buat masa ini saya tidak ada jumlah yang tepat,”katanya dalam sidang akhbar pada Majlis Perasmian Ibu Pejabat Polis Daerah Bentong di sini, hari ini.
Turut hadir, Ketua Polis Pahang, Datuk Abd. Jalil Hassan; Timbalan Ketua Polis Pahang Datuk Mohd. Yusri Hassan Basri; Ketua Polis Daerah, Superintenden Yusof Unis dan Pegawai Daerah, Datuk Mohd. Zulkifli Hashim.

Baru-baru ini Ketua Polis Negara, Tan Sri Abdul Hamid Bador berkata, pihak polis bersama Jabatan Kastam Diraja Malaysia ada membincangkan beberapa isu di pelabuhan termasuk kesediaan PDRM memberi kerjasama dari sudut keperluan senjata api.
Katanya, langkah itu dibuat selepas mendengar aduan ramai penguatkuasa di pelabuhan diugut dan digertak oleh gengster sehingga ada antaranya diacukan senjata api.
Dalam pada itu, Abd. Jalil berkata, pihak polis Pahang ada menerima permohonan daripada pihak keselamatan di Pelabuhan Kuantan yang memohong penggunaan senjata api.
Beliau berkata, permohonan itu sedang diteliti berdasarkan kepada keperluan dan jumlah senjata api yang diperlukan.
“Sebelum ini sudah ada (lesen senjata api) bagi polis bantuan tetapi dia perlu lebih dan kita hendak angkat ke Bukit Aman,” katanya. – K! ONLINE


Tiga lorong tikus di Sanglang ditutup
Oleh KOSMO!

10 Ogos 2020, 4:01 pm
Oleh NUR NAZLINA NADZARI
KANGAR – Tiga lorong tikus ke Kampung Kuala Sanglang dan Kampung Tanah Timbul di Sanglang dekat sini ditutup mulai hari ini bagi mengelakkan orang luar daripada memasuki kawasan di bawah Perintah Kawalan Pergerakan Diperketatkan (PKPD) secara pentadbiran tersebut.
Dua lorong tikus terletak di Kampung Kuala Sanglang manakala satu lagi di Kampung Tanah Timbul.
Penutupan lorong itu dilakukan selepas semua penduduk di dua kampung terlibat selesai menjalani saringan di Klinik Kesihatan Kuala Sanglang pada semalam.
Tinjauan ke lorong tikus yang boleh diakses melalui Kuala Sanglang, Kedah pada pagi ini mendapati laluan berkenaan ditutup dengan penghadang jalan.
Beberapa penduduk kampung dari sempadan Kedah dilihat datang menghulurkan bantuan makanan kepada saudara mereka yang dikuarantin selama 28 hari akibat penularan Covid-19 bagi Kluster Sivagangga di negeri ini.

Penduduk Kuala Sanglang, Kedah, Faizal Omar, 35, berkata, dia datang ke laluan itu untuk menghantar bekalan makanan termasuk ikan dan sayur kepada ibunya yang tinggal di Kampung Kuala Sanglang, Perlis.
“Saya mahu hantar barang basah kepada mak tetapi bila sampai sini tengok jalan tutup pula, jadi saya minta mak datang ke sini untuk saya serahkan barangan ini,” katanya ketika ditemui di sini hari ini.
Sementara itu, ibunya, Kholijah Bakar, 58, akur dengan PKPD yang dilaksanakan di kawasan Sanglang.
“Saya yakin tindakan kerajaan ini adalah untuk menghalang wabak itu daripada terus merebak,” ujarnya.
Tambahnya, anaknya juga berpesan supaya menghubunginya jika memerlukan barang keperluan.
Ketua Polis Perlis, Datuk Surina Saad pada semalam memberitahu terdapat tiga lorong tikus di kawasan PKPD iaitu dua di Kampung Kuala Sanglang dan satu di Kampung Tanah Timbul yang akan ditutup pada hari ini. – K! ONLINE


Kadar sewa rumah tinggi, elaun rendah
Oleh KOSMO!

10 Ogos 2020, 4:56 pm
Oleh ABDUL RASHID ABDUL RAHMAN
BENTONG – Ketika ini kadar sewa rumah di Cameron Highlands adalah antara RM1,000 hingga RM1,500 sebulan namun bagi anggota polis yang bertugas di tanah tinggi itu kadar elaun perumahan mereka hanyalah RM300 dan bagi pegawai polis pula adalah kira-kira RM450.
Dengan jumlah kuarters yang kurang memaksa sebahagian daripada anggota berkenaan menyewa di luar dan terpaksa membelanjakan duit sendiri malahan ada yang terpaksa tinggal berjauhan.
Pengarah Jabatan Logistik Dan Teknologi Bukit Aman, Datuk Seri Rosli Ab. Rahman berkata, itu adalah merupakan isu yang sedang didepani oleh pasukan keselamatan itu di Cameron Highlands dan bandar-bandar utama yang boleh memberi kesan kepada prestasi pasukan keselamatan itu.
Justeru katanya, selain berusaha memohon pertimbangan meningkatkan lagi kadar elaun pihaknya juga berusaha untuk menambahkan lagi bilangan kuarters polis di seluruh negara.
Beliau memberitahu kelulusan terbaharu pembinaan sebanyak 88 unit kuarters baharu polis di Brinchang Cameron Highlands yang amat kritikal begitu melegakan dan mampu memberi keselesaan kepada pasukan itu.

“Isu ini sudah lama saya bangkitkan semasa jadi Ketua Polis Pahang sebelum ini, faktor utama kadar elaun sewa rumah pegawai-pegawai dan anggota ini rendah jika dibandingkan dengan kadar sewa rumah yang ditetapkan di Cameron Highlands iaitu RM1,000 hingga RM1,500.
“Jadi sudah tentu dengan kadar sewa begitu tinggi tidak mungkin pegawai dan anggota mampu boleh menyewa kediaman di Cameron Highlands, mereka terpaksa mengeluarkan duit sendiri, kalau pegawai mendapat elaun RM500, perlu tambah sebanyak RM1,000 yang sudah tentu memberi kesan kepada pendapatan mereka dalam menyara kehidupan keluarga dan ini sedikit sebanyak boleh menjejaskan prestasi mereka,” katanya dalam sidang akhbar pada Majlis Perasmian Ibu Pejabat Polis Daerah Bentong di sini hari ini.
Turut hadir, Ketua Polis Pahang, Datuk Abd. Jalil Hassan; Timbalan Ketua Polis Pahang Datuk Mohd. Yusri Hassan Basri; Ketua Polis Daerah, Superintendan Yusof Unis dan Pegawai Daerah, Datuk Mohd. Zulkifli Hashim.
Menurutnya Ketua Polis Negara, Tan Sri Hamid Bador telah memberikan perhatian terhadap isu itu termasuklah pembinaan kuarters di kawasan yang mempunyai kadar sewa rumah yang tinggi seperti Kuala Lumpur, Johor Bharu dan Pulau Pinang.
Dalam pada itu, beliau berkata, sebuah Ibu Pejabat Polis Kontinjen (IPK) baharu akan dibina di Pahang menerusi peruntukan di bawah Rancangan Malaysia ke-12 (RMK-12) bagi menggantikan IPK lama yang telah beroperasi sejak 1984. – K! ONLINE


Bersatu Selangor nafi pembubaran
Oleh MOHD YUNUS YAKKUB

10 Ogos 2020, 4:40 pm
SHAH ALAM – Parti Pribumi Bersatu Malaysia (Bersatu) Selangor menafikan dakwaan pembubaran bahagian sehingga melumpuhkan parti itu di negeri ini susulan terdapat ketua dan ahli bahagiannya keluar sejak Sabtu lalu.
Pengerusinya, Datuk Abdul Rashid Asari berkata, dakwaan tersebut jelas tidak berasas berikutan bahagian tetap ada meskipun ahli jawatankuasa (AJK) telah keluar parti.
Katanya, bagaimanapun pihaknya merasa kecewa berikutan tindakan sebilangan kecil ahli parti tersebut namun menerimanya dengan terbuka kerana politik negara ini berpaksikan demokrasi dan kebebasan berparti.
“Tindakan ahli jawatankuasa bahagian dan ahli yang keluar akan mengakibatkan terbubarnya ajk bahagian itu sendiri dan bukannya bahagian, bahagian tetap ada biarpun ajk telah keluar.
“Dalam perlembagaan Bersatu, fasal 19.10 menyebut jika semua ahli-ahli jawatankuasa bahagian berhenti dengan serentak maka Majlis Pimpinan Tertinggi akan mengadakan persidangan khas bahagian untuk menubuhkan semula Jawatankuasa Bahagian dan menentukan tempoh perkhidmatannya,” katanya pada sidang akhbar di sini hari ini.
Beliau turut menjelaskan setakat ini hanya tiga Ketua Bahagian Bersatu di Selangor yang mengumumkan keluar parti iaitu Klang, Bangi dan Kuala Selangor.

“Bersatu Selangor mempunyai seramai 54,000 ahli dan dakwaan 70 peratusnya daripada telah keluar adalah tidak benar kerana saya belum menerima sebarang surat permohonan keluar parti,” katanya.
Dalam pada itu, hampir 20 inidividu termasuk Timbalan Ketua Bahagian Shah Alam, Mohd. Azlan Shah Mohd. Arshad dan Ahli Majlis Pimpinan Tertinggi Bersatu, Mohd. Hassan Ismail mengumumkan keluar parti selang lima jam sidang akhbar oleh Abdul Rashid.
Jelas Mohd. Azlan, mereka keluar parti selepas tidak boleh menerima perjuangan parti yang telah berbeza daripada asal penubuhannya.
“Ini gelombang pertama dan selepas ini tidak perlu bergaduh lagi dengan kami akan meneruskan wadah perjuangan bekas pengerusi Bersatu, Tun Dr. Mahathir Mohamad,” katanya. – K!ONLINE


Padah tunjuk isyarat lucah pada polis
Oleh NUZULSHAM SHAMSUDDIN

10 Ogos 2020, 3:56 pm
KUALA LUMPUR – Tindakan seorang juruteknik yang menunjukkan isyarat lucah kepada pegawai polis, memakan diri apabila dia didenda RM1,000 oleh Mahkamah Majistret di sini sebentar tadi.
Majistret Aina Azahra Arifin menjatuhkan hukuman itu terhadap R. Vinotheran, 28, selepas tertuduh mengaku salah atas pertuduhan yang disabitkan ke atasnya.
Mahkamah turut memerintahkan tertuduh dipenjara selama dua bulan sekiranya gagal membayar jumlah denda dan tertuduh membayarnya.
Mengikut pertuduhan, Vinotheran didakwa menunjukkan isyarat lucah yang telah mengaibkan kehormatan pegawai polis Sukdev Singh Karnail Singh yang berpangkat Inpekstor di Jalan Tunku Abdul Halim berhadapan dengan Istana Negara, di sini pukul 5 petang pada 3 Julai lalu.
Berikutan itu pendakwaan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya jika sabit kesalahan.
Terdahulu, Timbalan Pendakwa Raya Illya Syaheedah Mohd Razif memohon hukuman setimpal dikenakan sebagai pengajaran terhadap tertuduh dan orang lain untuk tidak melakukan kesalahan sama.

“Hukuman setimpal itu juga supaya orang awam tidak sewenang-wenangnya menunjukkan isyarat lucah terhadap sesiapa sahaja, apatah lagi kepada pegawai penguatkuasa,” katanya.
Bagaimanapun, Vinotheran yang diwakili peguam P. Suthes merayu hukuman ringan dikenakan ke atasnya atas alasan anak tertuduh perlu menyara kedua orang tua termasuk seorang kakak orang kelainan upaya (OKU).
Sementara itu, di mahkamah sama, seorang tukang masak dijatuhi hukuman penjara sebulan dan denda RM10,000 selepas mengaku bersalah mencuri daging wagyu tempat hotelnya bekerja.
Mengikut pertuduhan, Kevin Chin Ming Wei, 47, didakwa mencuri daging wagyu bernilai RM10,700 di sebuah restoran hotel di sini, pukul 8 pagi pada 16 Julai lepas.
Dia didakwa melakukan kesalahan tersebut mengikut Seksyen 381 Kanun Keseksaan yang memperuntukkan penjara maksimum tujuh tahun dan denda jika sabit kesalahan. – K! ONLINE


Padah khianat majikan
Oleh EDDY AQMAL MOHAMED HAMIDI

10 Ogos 2020, 2:46 pm
GOMBAK – Seorang wanita warga tempatan ditahan polis selepas perbuatan liciknya menukarkan emas tulen kepada yang palsu dapat dihidu majikannya yang kemudiannya melaporkan kejadian itu kepada pihak polis.
Ketua Polis Daerah Gombak, Asisten Komisioner Arifai Tarawe berkata, majikan suspek yang juga merupakan pemilik sebuah kedai pajak gadai di Sri Gombak melaporkan perbuatan wanita itu kepada pihak polis pada 6 Ogos lalu selepas menyedari perbezaan berat emas yang dipajak oleh pelanggan.
“Berpandukan maklumat yang diperolehi, pihak polis kemudiannya telah pergi ke sebuah rumah di Sri Gombak pada hari yang sama dan menahan wanita berusia 31 tahun itu.
“Siasatan mendapati wanita berkenaan telah mengambil emas tulen di tempat dia bekerja dan menukarkannya dengan yang palsu sebelum memajak emas tulen tersebut di dua buah kedai pajak di Sri Gombak dan Kuala Berang, Terengganu pada 17 serta 29 Julai lalu,” katanya pada satu sidang akhbar di Ibu Pejabat Polis Daerah (IPD) Gombak di sini hari ini.
Menurut Arifai, pihaknya turut berjaya mendapatkan semula kesemua barangan kemas berupa seutas rantai serta dua utas gelang yang dilarikan suspek dianggarkan bernilai RM5,300.
“Suspek baru sahaja tiga bulan bekerja di kedai pajak gadai tersebut dan dipercayai melakukan perbuatan itu kerana mahukan wang.

“Suspek ditahan reman sehingga hari ini dan kes diklasifikasikan di bawah Seksyen 408 Kanun Keseksaan yang membawa hukuman penjara tidak kurang satu tahun dan tidak melebihi 14 tahun dengan sebatan dan denda,” tegas beliau. – K! ONLINE


Polis rampas syabu RM560,000
Oleh EDDY AQMAL MOHAMED HAMIDI

10 Ogos 2020, 2:18 pm
GOMBAK – Kelicikan satu sindiket pengedaran dadah yang aktif sejak sebulan lalu di sekitar Lembah Klang tidak berpanjangan apabila aktiviti mereka berjaya dihidu pihak berkuasa.
Ketua Polis Daerah Gombak, Asisten Komisioner Arifai Tarawe berkata, sepasukan anggota serta pegawai dari Jabatan Siasatan Jenayah Narkotik, Ibu Pejabat Polis Daerah (IPD) Gombak telah membuat satu serbuan pada 6 Ogos lalu susulan maklumat serta hasil risikan yang dilakukan.
“Serbuan dilakukan di kawasan meletak kenderaan sebuah pasar raya di Batu Caves kira-kira pukul 5 petang dan pihak kami telah menahan tiga individu bersama dua buah kereta jenis Mercedes serta Mazda yang dipercayai sedang melakukan urusan jual beli dadah.
“Mereka yang ditahan merupakan seorang lelaki warganegara Singapura berusia 47 tahun, seorang lelaki tempatan 25 tahun dan seorang wanita tempatan berusia 24 tahun,” katanya pada satu sidang akhbar di IPD GOmbak di sini hari ini.
Menurut Arifai, pemeriksaan yang dilakukan ke atas kedua-dua buah kereta berkenaan telah menemui sebanyak 14 bungkusan plastik teh cina mengandungi dadah dipercayai jenis methamphetamine yang keseluruhannya dianggarkan bernilai RM560,000.
“Semakan yang dilakukan mendapati wanita dan lelaki warga Singapura itu tidak memiliki sebarang rekod jenayah lampau manakala lelaki tempatan itu pula mempunyai rekod di bawah Akta Rumah Judi Terbuka 1953.

“Kesemua dadah yang dirampas itu dianggarkan seberat 14 kilogram dan dipercayai mampu dibekalkan kepada 30,000 orang penagih di sekitar Lembah KLang,” katanya.
Jelas Arifai, lelaki warga Singapura itu masuk ke dalam negara secara sah dan mengusahakan sebuah kedai telefon bimbit di Johor Bahru namun dia juga terlibat dengan sindiket tersebut yang aktif melakukan aktiviti pengedaran dadah di sekitar Lembah Klang bersama dua lagi suspek yang ditahan.
“Siasatan masih lagi dijalankan malah pihak polis sedang berusaha mengesan saki baki ahli sindiket ini dan kes diklasifikasikan di bawah Seksyen 39B Akta Dadah Berbahaya 1952 yang membawa hukuman mati sekiranya disabit kesalahan,” tegas beliau. – K! ONLINE


OKT maut terjatuh tingkat lima Mahkamah Pulau Pinang
Oleh KOSMO!

10 Ogos 2020, 2:32 pm
Oleh NOOR HASLIZA NUSI
GEORGE TOWN – Seorang orang kena tuduh (OKT) ditemui mati selepas terjatuh dari tingkat lima Mahkamah Sesyen dan Majistret Pulau Pinang di sini sebentar tadi.
Mangsa lelaki ditemui terbaring di aras bawah mahkamah terbabit dengan kedua-dua tangan bergari dan lengkap berpakaian kira-kira pukul 11.35 pagi tadi.
Ketua Polis Daerah Timur Laut, Asisten Komisioner Soffian Santong ketika dihubungi mengesahkan laporan kejadian berlaku.
Menurutnya, siasatan terperinci sedang dijalankan di lokasi kejadian ketika ini.
Pakar Patalogi dari Hospital Pulau Pinang ketika ini berada di lokasi kejadian bagi menyiasat punca sebenar kematian lelaki terbabit. – K! ONLINE


Pelajar tangkap penyamun
Oleh MOHD YUNUS YAKKUB

10 Ogos 2020, 2:53 pm
KLANG – Tindakan nekad seorang pelajar lelaki menendang motosikal dinaiki dua lelaki membuahkan hasil dengan seorang daripadanya ditangkap selepas menyamun dirinya dalam kejadian di gelanggang bola keranjang Persiaran Raja Muda Musa, Pelabuhan Klang di sini petang semalam.
Kejadian berlaku kira-kira pukul 4.30 petang sewaktu pelajar tersebut sedang bermain bola keranjang bersama rakannya di kawasan tersebut.
Ketua Polis Daerah Klang Selatan, Asisten Komisioner Shamsul Amar Ramli berkata, mangsa berusia 18 tahun telah didekati oleh dua suspek dengan menaiki sebuah motosikal jenis Yamaha Y15.
Katanya, salah seorang suspek yang merupakan pembonceng motosikal kemudiannya turun dan merampas telefon bimbit mangsa.
“Suspek juga bertindak menumbuk mangsa di bahagian perut sebelum cuba melarikan diri bersama rakannya menggunakan motosikal.
“Bagaimanapun, mangsa kemudiannya telah bertindak menendang motosikal itu sehingga terbalik dan menahan seorang suspek iaitu penunggang motosikal berusia 30 tahun dengan bantuan orang awam,” katanya ketika dihubungi Kosmo! di sini hari ini.

Beliau menambah, suspek kemudiannya diserahkan kepada pihak polis dan akibat kejadian tersebut mangsa telah mengalami kerugian RM500.
Justeru, Shamsul Amar menegaskan usaha mengesan seorang lagi suspek dikenali Arul sedang dijalankan dengan kes disiasat mengikut Seksyen 395 Kanun Keseksaan. – K!ONLINE


Peniaga tular maklumat palsu berkaitan Covid-19 disiasat
Oleh KOSMO!

10 Ogos 2020, 2:14 pm
Oleh ISWAN SHAFIQ ISA
SEBERANG PERAI – Gara-gara menularkan maklumat tidak benar mengenai sebuah pasar raya di Seberang Jaya, seorang peniaga kini berdepan risiko didakwa di mahkamah selain dipenjara sehingga dua tahun atau didenda atau kedua-duanya sekali jika sabit kesalahan.
Ketua Polis Daerah Seberang Perai Tengah, Asisten Komisoner Shafee Abd. Samad berkata, maklumat palsu mengenai pasar raya itu dipercayai ditularkan oleh suspek yang berusia 33 tahun menerusi akaun Facebook bernama Eiyna Aleeyna kira-kira 2.30 petang, semalam.
Katanya, suspek kemudian memuat naik kenyataan seperti berikut dalam statusnya yang antara lain berbunyi: ‘Suspek di Flat Tuna dah confirmed +ve (disahkan positif Covid-19). Dia ada ‘shopping’ ke (pasar raya) di Bandar Sunway (Seberang Jaya). Hari ni (pasar raya itu) ditutup utk sanitasi hingga ke satu tarikh yg akan dimaklumkan.’
Beliau berkata, berikutan dakwaan itu, pihak pengurusan pasar raya berkenaan telah membuat kenyataan balas mengatakan bahawa kenyataan tersebut tidak benar dan mereka juga tidak pernah mengeluarkan kenyataan berkenaan penutupan premis untuk tujuan sanitasi.
“Mereka juga tidak berpuas hati dengan kenyataan suspek di laman Facebook tersebut (Eiyna Aleeyna) dan beranggapan ia adalah satu kenyataan fitnah,” katanya kepada pemberita di sini hari ini.

Ujar Shafee, siasatan polis mendapati, suspek telah mengambil kenyataan tersebut daripada kumpulan aplikasi Whatsapp milik sekolah anaknya dan hanya bertujuan untuk memberikan peringatan kepada rakan Facebook yang lain tanpa sebarang niat untuk mengaibkan pihak pengurusan pasar raya terbabit.
Malangnya beliau berkata, suspek tidak membuat semakan lanjut sebaliknya terus memuat naik maklumat palsu itu ke dalam akaun Facebook miliknya.
“Selain mendakwa tersalah ‘post’ (membuat hantaran) berkaitan penularan Covid-19 di pasar raya tersebut, suspek juga telah ‘edit’ (sunting) post tersebut dengan fakta sebenar seterusnya memadam ‘post’ awal yang dimuat naik sebelum ini.
“Tindakan itu dibuat suspek selepas menerima mesej Whatsapp daripada beberapa orang kenalan yang mengatakan ‘post’ asalnya telah diviralkan (ditularkan) sebagai berita palsu dan menimbulkan kemarahan pihak pengurusan pasar raya terbabit serta netizen,” katanya.
Sehubungan itu, kata Shafee, suspek kini disiasat di bawah Seksyen 500 Kanun Keseksaan atas kesalahan memfitnah yang jika sabit kesalahan boleh dihukum penjara maksimum dua tahun atau denda atau kedua-duanya sekali selain disiasat selain disiasat di bawah Seksyen 233 Akta Komunikasi dan Multimedia 1998 (AKM) yang juga jika sabit kesalahan boleh didakwa di mahkamah. – K! ONLINE


Polis Pulau Pinang lupus dadah RM15 juta
Oleh KOSMO!

10 Ogos 2020, 2:28 pm
Oleh SITI NUR MAS ERAH AMRAN
SEBERANG PERAI – Sebanyak 472.75 kilogram dadah pelbagai jenis bernilai kira-kira RM15 juta yang dirampas di negeri ini sejak 2008 hingga 2018 dilupuskan di Kepala Batas di sini hari ini.
Ketua Polis negeri, Datuk Sahabudin Abd. Manan berkata, dadah berkenaan adalah hasil rampasan daripada kes-kes serbuan makmal memproses dadah dan daripada tangkapan 23 individu.
“Selain dadah, sebanyak 472.75 kg kafein, 101,819 mililiter cecair bahan kimia, 13,000 kg bentonite dan 153 peralatan yang digunakan untuk membuat dan memproses dadah turut dilupuskan.
“Proses pelupusan dadah akan dilaksanakan oleh Pusat Kualiti Alam mengikut garis panduan ditetapkan,” katanya selepas menyempurnakan Majlis Pelupusan Barang Kes Dadah Jabatan Siasatan Jenayah Narkotik (JSJN) Pulau Pinang, di Stor Berpusat Kontinjen, Seberang Perai Utara di sini hari ini.
Sementara itu, beliau berkata JSJN negeri berjaya menumpaskan empat sindiket makmal dadah haram bagi tempoh Januari sehingga Julai lalu.

Katanya, pihaknya turut merampas 460.31 kg pelbagai jenis dadah tradisional dan sintetik, 67,190 pil esctacy, 5,895.6 liter ketum dan kodien, 4 batang pokok ganja dan 530.65 kg daun ketum.
“Nilai rampasan keseluruhan bernilai hampir RM7.7 juta,” katanya. – K! ONLINE


Nelayan tamak terima padah
Oleh MOHD YUNUS YAKKUB

10 Ogos 2020, 2:08 pm
KLANG – Ketamakan sebuah bot nelayan menceroboh dan menunda di kawasan tidak dibenarkan mengundang padah selepas ditahan di kedudukan 11.5 batu nautika Barat Daya muara Tanjung Karang di sini semalam.
Penahanan tersebut dilakukan kira-kira pukul 2 petang dalam Op Benteng selepas bot tersebut menunda selama setengah jam di kawasan tersebut.
Pengarah Maritim Negeri Selangor, Kepten Maritim Mohammad Rosli Kassim berkata, berikutan penahanan itu kemudiannya membongkar kegiatan menggaji tiga pendatang asing tanpa izin (PATI) warga Myanmar di bot tersebut.
“Siasatan mendapati bot tersebut daripada kelas C telah melanggar syarat lesen dengan menangkap ikan di kawasan perairan tidak dibenarkan pihak berkuasa.
“Kita turut menahan empat lelaki termasuk tekong warga tempatan berusia 23 hingga 49 tahun untuk siasatan lanjut,” katanya dalam kenyataan di sini hari ini.
Beliau menjelaskan turut dirampas adalah hasil laut hampir 50 kilogram yang ditunda oleh bot tersebut,

“Kes disiasat mengikut Akta Perikanan 1985 dan Akta Imigresen 1959/63,” katanya.
Dalam pada itu, Mohammad Rosli menegaskan pihaknya tidak akan berkompromi dengan mana-mana pihak yang bersengkongkol dalam rantaian isu mengaut hasil laut di perairan negara secara haram.
“Pemantauan dan mengukuhkan sempadan perairan negara khususnya melalui Op Benteng laut di bawah National Task Force (NTF) dalam mengekang kemasukan pendatang asing tanpa izin (PATI) serta penularan pandemik Covid-19 dan jenayah rentas sempadan’’ ujarnya. – K! ONLINE


Rumah kampung hangus dijilat api
Oleh MOHD SYALMIZI HAMID

10 Ogos 2020, 2:57 pm
SEBERANG PERAI – Sebuah rumah dua tingkat hangus dalam kejadian kebakaran di Titi Mukim, Butterworth di sini hari ini.
Jurucakap Jabatan Bomba dan Penyelamat negeri berkata, kejadian kira-kira pukul 1 petang itu melibatkan sebuah rumah kampung berkeluasan kira-kira 111.5 meter persegi.
“Anggaran peratusan kemusnahan akibat kebakaran adalah kira-kira 90 peratus.
“Kejadian itu turut melibatkan sebuah lori yang hangus 30 peratus,” katanya kepada pemberita di sini hari ini.
Menurut jurucakap itu, tiada mangsa yang terlibat dalam kejadian tersebut.
Operasi berkenaan dilakukan Balai Bomba dan Penyelamat Butterworth dan Kepala Batas sambil dibantu pasukan bomba sukarela. – K! ONLINE


Dua maut kena renjatan elektrik
Oleh KOSMO!

10 Ogos 2020, 2:43 pm
Oleh KHAIRUL MOHD. ALI
ISKANDAR PUTERI – Dua pekerja pemasangan kabel elektrik maut selepas terkena renjatan elektrik di Jalan Bunga Raya, Leisure Farm Resort, Gelang Patah, di sini malam semalam.
Komander Operasi dari Balai Bomba dan Penyelamat Iskandar Puteri, Pegawai Bomba Kanan II, Mohd. Anuar Mohd. Amdzah berkata, pihaknya menerima panggilan berhubung kejadian itu pada pukul 8.20 malam.
Katanya, sejurus mendapat panggilan tersebut, seramai sembilan anggota beserta sebuah jentera digerakkan ke lokasi.
“Ketika di lokasi, kedua-dua mangsa yang berusia 37 dan 30 tahun berada di dalam takungan air dipercayai terkena renjatan elektrik semasa melakukan kerja pemasangan kabel.
“Pegawai perubatan mengesahkan kedua-duanya maut di tempat kejadian sebelum dibawa ke pihak polis untuk tindakan lanjut,” katanya dalam satu kenyataan, di sini hari ini.

Mohd. Anuar turut memberitahu, operasi tersebut kemudian ditamatkan kira-kira pada pukul 10 malam. – K! ONLINE


Tertuduh kes rasuah RM1 juta lepas rindu kepada anak
Oleh NORLIDA AKMAR IDROS

10 Ogos 2020, 2:40 pm
ALOR SETAR – Suasana di pekarangan luar Mahkamah Sesyen di sini hari ini diselubungi kesedihan apabila seorang lelaki yang berdepan 40 pertuduhan rasuah berjumlah RM1 juta sempat memeluk dan mencium anak perempuannya berusia dua tahun selepas selesai prosiding kes.
Tertuduh, Mohd. Azurine Che Bahadom, 39, yang keluar dari kamar mahkamah bertindak menghampiri anak tunggalnya yang ketika itu sedang tidur di kerusi sambil ditemani seorang nenek saudara.
Kanak-kanak itu kemudian terjaga dan menangis sebaik melihat bapanya sebelum tertuduh dibawa pergi oleh anggota Suruhanjaya Pencegahan Rasuah Malaysia (SPRM).
Lelaki itu mengaku tidak bersalah terhadap 40 pertuduhan rasuah berjumlah RM1 juta ketika dihadapkan ke Mahkamah Sesyen di sini pada 17 Mac lalu dan hari ini merupakan sebutan semula kes di hadapan Hakim Murtazadi Amran.
Dia kini ditahan di Penjara Alor Setar selepas gagal membayar jaminan sebanyak RM800,000 yang dikenakan terhadapnya sebelum ini.
Di mahkamah sama semalam, isteri tertuduh iaitu, Nurlaila Puteh, 35, mengaku tidak bersalah atas tuduhan bersubahat dengan suaminya itu dalam melakukan semua kesalahan rasuah tersebut.

Wanita terbabit didakwa bersubahat dengan Mohd. Azurine, seorang ketua jualan di syarikat Nitori (Malaysia) Sdn. Bhd. yang telah secara rasuah memperoleh suapan menerusi cek Ambank sebanyak RM25,000 daripada syarikat Ga Yee Furniture Sdn. Bhd. melalui akaun bank tertuduh.
Perbuatan itu didakwa dilakukan sebagai upah bagi memastikan dan mengekalkan syarikat Ga Yee Furniture sebagai pembekal perabot utama kepada Nitori Jepun.
Kesalahan melibatkan kesemua 40 pertuduhan yang mana setiap pertuduhan melibatkan rasuah sebanyak RM25,000 dengan perbuatan didakwa dilakukan antara 9 Oktober 2013 hingga 13 Februari 2017.
Pendakwaan bagi setiap pertuduhan dilakukan mengikut Seksyen 28(1)(b) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama. – K! ONLINE


Trafik penumpang udara naik tiga kali ganda
Oleh MUHAMMAD IKHWAN IDERIS

11 Ogos 2020, 9:38 pm
KUALA LUMPUR – Jumlah trafik penumpang udara di negara ini telah meningkat lebih tiga kali ganda kepada 1.3 juta penumpang pada Julai lalu berbanding Jun 2020.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh berkata, peningkatan ini mencerminkan keyakinan orang awam untuk kembali melakukan perjalanan udara dalam negara.
Menurutnya, jumlah pergerakan pesawat turut meningkat dua kali ganda kepada 22,600 disebabkan perjalanan domestik oleh warga tempatan.
Jelasnya, pertumbuhan trafik turut menjadi indikator kepada keyakinan syarikat penerbangan tempatan dan antarabangsa untuk meningkatkan perkhidmatan penerbangan terutamanya di Lapangan Terbang Antarabangsa Kuala Lumpur (KLIA).
“Pada masa ini terdapat 27 syarikat penerbangan yang mengendalikan laluan penerbangan global ke 30 bandar di 20 buah negara dari Malaysia, dengan 14 daripadanya melakukan sekurang-kurangnya satu penerbangan mingguan.
“Operasi dan laluan aktif ini diterjemahkan kepada 149 penerbangan mingguan di KLIA, pergerakan pesawat yang lebih tinggi juga disumbang peningkatan kapasiti kargo yang ditawarkan oleh syarikat penerbangan,” katanya dalam kenyataan yang dikeluarkan di sini semalam.

Mohd. Shukrie menjelaskan, perkembangan positif itu telah mengukuhkan keyakinan pihaknya bahawa industri perjalanan udara secara beransur-ansur akan kembali normal.
“Selain syarikat penerbangan yang sedang beroperasi dari KLIA ketika ini, lebih daripada 30 syarikat penerbangan asing lain telah menyatakan bahawa mereka akan beroperasi semula setelah sempadan dibuka sepenuhnya.
“Malah, Turkish Airlines baru-baru ini telah kembali beroperasi di KLIA pada 18 Julai dengan pesawat baharu mereka, Dreamliner B787-9,” katanya.
Menurut Shukrie, pengumuman pemulihan penuh landasan ketiga di KLIA adalah manifestasi komitmen Malaysia Airports untuk tidak berkompromi dalam soal keselamatan dan pihaknya akan terus melabur untuk meningkatkan keselamatan penumpang.
“Langkah terbaharu kami ialah memasang penyahkuman ultra ungu di tempat pemegang eskalator dan alat pejalan kaki yang diharapkan dapat menghilangkan 99.9 peratus mikro-organisma yang tidak diingini,” katanya.


Pemancing mati lemas di Sungai Karangan
Oleh KOSMO!

11 Ogos 2020, 9:31 pm
Oleh AZAHAR HASHIM
KULIM – Seorang pemancing mati lemas selepas  dipercayai terjatuh ke dalam Sungai Karangan di Kampung Sungai Karangan di sini petang tadi.
Dalam kejadian kira-kira pukul 3 petang itu, mangsa, Abdul Hadi Ghazali, 26, dikatakan diserang sawan sebelum tergelincir ke dalam sungai.
Mayat mangsa dari Kampung Keda Bagan Sena, Labu Besar di sini itu ditemui anggota Pasukan Penyelamat di Air kira-kira pukul 6.55 petang tadi.
Ketua Polis Daerah Kulim, Superintendan Azhar Hashim berkata, pihaknya menerima laporan berhubung kejadian daripada seorang lelaki lain yang berada di kawasan mangsa memancing.
Kata beliau, lelaki terbabit mendakwa dia bersama beberapa individu ternampak mangsa di dalam sungai sebelum tenggelam.

“Dia kemudian melaporkan kejadian di Balai Polis Sungai Karangan sebelum kita meminta bantuan daripada Balai Bomba dan Penyelamat Kulim Hitech,” katanya ketika ditemui di lokasi kejadian di sini hari ini.
Azhar memberitahu,  motosikal dan peralatan memancing milik mangsa ditemui di tebing sungai.
“Mayat mangsa ditemui di dasar sungai kira-kira pukul 6.54 petang ini,” ujarnya.
Tambahnya, mayat mangsa dibawa ke Hospital Kulim untuk dibedah siasat.
Sementara itu bapa saudara mangsa, Ishak Mat Isa, 30, tahun berkata, mangsa mempunyai sejarah penyakit sawan.
“Kali terakhir saya bertemu arwah pada Ahad lalu yang mana dia datang ke rumah saya di Kampung Kuala Sedim untuk memancing,” katanya. – K! ONLINE


Lelaki tular pukul pengawal keselamatan dijel empat bulan
Oleh LUQMAN RIDHWAN MOHAMED NOR

11 Ogos 2020, 9:29 pm
KUALA LUMPUR – Mahkamah Majistret Kuala Lumpur di sini hari ini menjatuhkan hukuman penjara empat bulan terhadap seorang lelaki warga Nepal yang videonya tular kerana memukul seorang pengawal keselamatan warganegara sama dua minggu lalu.
Hukuman itu dijatuhkan Majistret Wong Chai Sia terhadap Ram Gopal Murau, 34, selepas lelaki berkenaan mengaku bersalah atas pertuduhan yang dibacakan ke atasnya dalam bahasa Melayu.
Mahkamah memerintahkan tertuduh menjalani hukuman penjara itu bermula tarikh tertuduh ditahan iaitu pada 3 Ogos lalu.
Mengikut pertuduhan, lelaki itu didakwa dengan sengaja memukul Eslam Husen, 26, menggunakan cota kayu sehingga menyebabkan kecederaan kepada mangsa di ruang letak kereta sebuah kompleks membeli-belah di Taman Melati di sini pada pukul 12 tengah hari, 7 Julai lalu.
Dia dituduh mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau denda atau kedua-duanya jika sabit kesalahan.
Timbalan Pendakwa Raya Wan Ahmad Hakimi Wan Ahmad Jaafar memohon mahkamah agar hukuman setimpal berbentuk pengajaran dijatuhkan kepada tertuduh agar kesilapan sama tidak diulangi pada masa hadapan.

Tertuduh yang tidak diwakili peguam merayu agar hukuman ringan dijatuhkan terhadapnya. – K! ONLINE


‘Selisih’ ajal
Oleh KOSMO!

11 Ogos 2020, 8:39 pm
Oleh RIZANIZAM ABDUL HAMID
MELAKA – “Mujurlah anak memanggil saya ke depan rumah, jika tidak, mungkin saya cedera atau maut dihempap dahan pokok besar itu,” kata Katija Daud, 57.
Dalam kejadian hujan lebat dan ribut kira-kira 10 pagi tadi, wanita berkenaan sedang berada di dapur menyediakan sarapan pagi buat suami, ibu saudara dan anak lelakinya.
“Waktu itu memang hujan lebat yang disertai ribut sebelum anak memanggil saya ke halaman rumah untuk melihat pokok orkid yang tercampak di pukul ribut.
“Beberapa saat selepas saya ke halaman rumah, tiba-tiba kami terdengar dentuman yang sangat kuat dari arah dapur,” katanya ketika ditemui Kosmo! di Kampung Pengkalan Rama Pantai di sini hari ini.
Menurut Katija, dia terkejut apabila mendapati serpihan bumbung, ranting dan dahan pokok bertaburan di atas lantai dapur yang ketika itu sudah seperti dilanggar garuda.

“Habis berselerakan kuali, periuk dan dapur gas, namun saya bersyukur kerana tidak berada di situ ketika kejadian.
“Mujurlah juga rangka kayu rumah tidak patah dan hanya bumbung yang pecah jika tidak mungkin ia sudah meragut nyawa saya,” katanya.
Kejadian itu turut mendapat perhatian agensi kerajaaan seperti Jabatan Kebajikan Masyarakat (JKM), Majlis Agama Islam Melaka (MAIM) dan Jawatankuasa Kemajuan dan Keselamatan Kampung (JKKK) yang segera menghulurkan bantuan.
Sementara itu, Pengarah Jabatan Bomba dan Penyelamat Malaysia (JPBM) Melaka, Abu Obaidat Mohamad berkata, secara keseluruhannya JBPM Melaka menerima 36 panggilan telefon laporan berkaitan ribut di seluruh negeri setakat pagi tadi.
“Lapan daripadanya membabitkan mangsa dan kebanyakan kes adalah membabitkan pokok tumbang menimpa rumah dan kereta di kawasan Malim, Cheng dan Bandar Melaka,” katanya. – K! ONLINE


Pelajar sekolah positif Covid-19
Oleh SAIRUL ZAMRI MISRANI

11 Ogos 2020, 10:24 pm
KUALA LUMPUR – Imej tular bekenaan sekumpulan pelajar yang memakai gelang pink di sebuah sekolah di Pantai Dalam hari ini dipercayai baharu selesai menjalani saringan Covid-19.
Menurut satu kenyataan yang dikeluarkan Sekolah Menengah Kebangsaan Sri Pantai di sini hari ini, seorang pelajar tingkatan lima di sekolah tersebut disahkan positif Covid-19 setelah membuat saringan dua hari lalu.
“Pelajar tersebut telah pulang ke Kelantan bersama keluarga sempena Hari Raya Aidiladha baru-baru ini.
“Saringan ke atas semua pelajar di kelas yang sama dengan pelajar positif tersebut telah dilakukan petang tadi termasuk guru yang mengajar,” kata kenyataan tersebut.
Tambah kenyataan itu lagi, seramai 21 daripada 34 keseluruhan pelajar telah disaring dan 12 lagi pelajar yang tidak hadir akan disaring di Klinik Tangling esok.
“Tujuh daripada lapan orang guru yang dikenalpasti mengajar di kelas tersebut juga sudah disaring dan seorang lagi akan disaring di klinik yang sama esok.

“Pihak Kementerian Kesihatan akan hadir ke sekolah tersebut esok untuk membuat proses sanitasi di kelas terbabit,” ujar kenyataan tersebut. – K! ONLINE


Inix, Lgylan labur RM100 juta bina kilang sarung tangan getah
Oleh KOSMO!

11 Ogos 2020, 9:30 pm
SEREMBAN – Inix Technology Bhd. (Inix) dan Lgylan Properties Sdn. Bhd. (Lgylan) jalin usaha sama untuk membangunkan kilang pengeluaran sarung tangan getah.
Projek tersebut dijangka melibatkan pelaburan lebih daripada RM100 juta di Sendayan di sini.
Pengarah Urusan Lgylan, Datuk Lui Pak Leung Cha berkata, pihaknya melabur kira-kira RM12.25 juta bagi mewakili ekuiti sebanyak 35 peratus dalam syarikat usaha sama tersebut manakala baki kepentingan tersebut diwakili Inix dengan pelaburan sebanyak RM22.75 juta.
“Kilang baharu ini mempunyai sepuluh barisan pengeluaran dan setiap barisan pengeluaran bakal menghasilkan 35,000 unit sarung tangan setiap jam.
“Satu barisan pengeluaran tersebut bakal menghasilkan 840,000 unit untuk setiap 24 jam,” katanya.
Beliau berkata demikian pada sidang akhbar selepas majlis jalin kerjasama antara dua syarikat tersebut di sini semalam.

Turut hadir Naib Pengerusi Inix, Datuk Tan Choon Hwa dan Pengarah Eksekutif Inix, Lee Han Keat.
Leung Cha menjelaskan, kilang tersebut bakal memulakan operasi menjelang Oktober atau November ini.
“Sebaik sahaja, dua barisan pengeluaran tersebut siap, kami akan memulakan operasi kilang.
“Saya menjangkakan keseluruhan kilang akan siap pada Januari depan,” tambahnya.
Sementara itu, Choon Hwa menjelaskan, kerjasama dua syarikat itu bakal memberi impak kepada potensi peluang menguasai pasaran pada masa depan.
“Kawasan perindustrian ini (Sendayan) merupakan lokasi terbaik kerana berhampiran dengan pelabuhan dan lapangan terbang,” katanya.


Zambry dilantik Pengerusi baharu MAHB
Oleh KOSMO!

11 Ogos 2020, 10:13 pm
KUALA LUMPUR –  Malaysia Airports Holdings Bhd. (MAHB) mengumumkan pelantikan Datuk Seri Dr. Zambry Abd. Kadir sebagai Pengerusi Bukan Eksekutif baharu berkuatkuasa hari ini.
Perlantikan tersebut dibuat ekoran Tan Sri Zainun Ali melepaskan jawatannya.
Menurut kenyataan yang dikeluarkan di sini semalam, Kumpulan dan Lembaga Pengarah MAHB mengucapkan penghargaan kepada Zainun atas sumbangan selama perkhidmatannya dengan kumpulan selama ini.
“Semasa tempoh kerjayanya,  Zainun telah bertindak untuk kepentingan terbaik kumpulan pada setiap masa dan sangat teliti dalam memastikan bahawa standard tadbir urus korporat tertinggi dan integriti ditegakkan,” jelas kenyataan itu.
Zainun telah memainkan peranan penting dalam membantu MAHB ketika kumpulan berhadapan dengan  krisis rangkaian KLIA pada tahun 2019.


Ingkar arahan kuarantin, dua kontraktor ditahan
Oleh KOSMO!

11 Ogos 2020, 9:27 pm
Oleh ALICIA JOHNY KUEH
MIRI – Dua kontraktor yang tiba di sini dari Kuala Lumpur pada Ahad lalu dan enggan menjalani arahan kuarantin telah ditahan pada pagi semalam.
Ketua Polis Daerah ACP, Lim Meng Seah berkata, kedua-dua lelaki terbabit telah tiba di Lapangan Terbang Miri pada pukul 2.40 petang Ahad lalu dan enggan mengikuti kuarantin, salah satu arahan yang dikenakan pihak berkuasa untuk mencegah penularan wabak Covid-19.
“Pegawai Kementerian Kesihatan, Rozie Ramba telah mengarahkan kedua-dua subjek untuk membeli tiket baru untuk transit di Miri dan balik semula ke Kuala Lumpur.
“Setelah membeli tiket, kedua-dua penumpang tersebut telah mengelakkan diri tidak menaiki penerbangan pukul 5.50 petang dari Miri ke Kuala Lumpur dan telah pergi ke bandar Miri.
“Keesokan harinya pada pukul 2.14 petang, kedua-dua lelaki ini telah pergi ke Lapangan Terbang Miri lalu ditangkap pihak polis atas kesalahan melanggar syarat perintah kawalan pergerakan,” katanya dalam satu kenyataan hari ini.

Hasil siasatan mendapati kedua-dua suspek telah datang ke Miri untuk menghadiri satu mesyuarat syarikat kejuruteraan di Mcld Piasau Industrial pada pukul 10 pagi semalam.
Kedua-dua suspek telah menghadiri mesyuarat tersebut dan mereka juga telah menginap di Hotel Pullman Miri pada malam sebelumnya.
Lim turut berkata bahawa kedua-dua suspek telah diberi jaminan polis kerana mereka perlu ditempatkan di pusat kuarantin mengikut nasihat kementerian.
Tambahnya, kedua-dua suspek akan dituduh setelah tamat tempoh kuarantin.
Kes diklasifikasikan dibawah Seksyen 269 Kanun Keseksaan dan Seksyen 22 Akta Pencegahan Dan Pengawalan Penyakit Berjangkit 1988. – K! ONLINE


Mayat wanita dipercayai dibunuh ditemui di tepi jalan
Oleh KOSMO!

11 Ogos 2020, 11:07 pm
Oleh IVAN AMIRUL
PAPAR – Mayat seorang wanita ditemui di tepi jalan Kilometer 30, Jalan Papar-Beaufort hari ini.
Ditemui kira-kira pukul 9.30 pagi, wanita belum dikenal pasti identitinya itu dipercayai dibunuh ekoran terdapat beberapa kesan luka pada badan mangsa.
Ketua Polis Daerah Papar, Deputi Superintendan Batholomew AK Umpit berkata, seorang pandu lori yang kebetulan melalui jalan berkenaan sebelum menghubungi pihak polis.
“Mayat mangsa ditemui dalam keadaan terbaring oleh pemandu lori terbabit.
“Hasil pemeriksaan ke atas wanita berkenaan, kita mendapati ada darah dihidung mangsa selain terdapat beberapa kesan luka pada tubuh,” katanya dalam kenyataan akhbar hari ini.

Batholomew berkata, siasatan juga menjumpai kesan tikaman di bahagian rusuk belakang sebelah kiri mangsa.
“Siasatan kini masih diteruskan dan orang ramai yang mempunyai sebarang maklumat atau memiliki pertalian dengan mangsa diminta tampil membantu siasatan polis.
“Sebarang maklumat boleh disalurkan terus kepada Ketua Bahagian Siasatan Jenayah Ibu Pejabat Polis Daerah (IPD) Papar, Asisten Superintendan Rosli Rasi,” katanya
Kes disiasat mengikut Seksyen 302 Kanun Keseksaan kerana membunuh. – K! ONLINE


Polis kejar suspek curi kereta, pecah rumah
Oleh KOSMO!

11 Ogos 2020, 8:43 pm
Antara senjata yang ditemui pihak polis.

Oleh ALICIA JOHNY KUEH
KOTA SAMARAHAN – Dua lelaki dipercayai suspek kes pecah rumah dan curi kenderaan, telah ditahan polis dalam satu aksi kejar mengejar di sini semalam.
Ketua Polis Daerah, DSP Sudirman Kram memberitahu bahawa satu unit kereta peronda polis (MPV) telah terserempak dengan kereta Proton Wira Aeroback dalam keadaan mencurigakan di hadapan sebuah pasaraya berhampiran Jalan Medan Universiti sekitar jam 6.50 petang.
“Apabila pihak polis menghampiri kereta tersebut untuk membuat pemeriksaan, seorang lelaki tiba-tiba dilihat berlari masuk ke dalam kereta tersebut dibahagian penumpang depan dan terus memecut melarikan diri.
“Pasukan bertindak mengejar kereta tersebut menuju ke Taman Merdang Gayam dengan dibantu oleh sebuah lagi kenderaan MPV.
“Semasa kejar-mengejar, kereta suspek telah menuju ke jalan mati dan berpusing balik lalu melanggar bahagian depan kereta MPV. Pasukan mengejar sekali lagi kereta suspek sebelum kereta suspek terbabas melanggar simen penghadang tanah.

“Kedua-dua suspek iaitu pemandu dan penumpang kereta tersebut cuba melarikan diri ke dalam semak berhampiran tetapi berjaya ditangkap oleh pasukan polis,” katanya dalam satu kenyataan tadi.
Pemeriksaan ke atas kedua-dua suspek berusia 33 dan 41 tahun, menjumpai pelbagai peralatan yang dipercayai digunakan untuk modus operandi pecah rumah dan curi kereta.
“Antara barang yang dijumpai adalah 22 unit kunci kenderaan pelbagai jenis, dua unit kunci berbentuk T yang diubah suai dan empat unit mata kunci T disyaki alat untuk pecah dan curi kenderaan,” katanya.
Manakala pemeriksaan pada kereta yang dipandu suspek menjumpai pelbagai peralatan pecah rumah iaitu pemotong besi, satu unit pemutar skru, satu batang pengikir besi, satu batang rotan, satu batang paip getah, sepasang sarung tangan merah/ungu dan 32 unit sarung tangan getah.
Turut dijumpai adalah satu unit senjata jenis ‘double stick’.
Tambahnya, pemeriksaan ke atas nombor casis kereta turut mendapati kereta tersebut telah dilaporkan hilang di Bintulu pada 4 Ogos yang lalu.
“Kedua-dua saspek dan barang kes dibawa ke IPD Kota Samarahan untuk siasatan lanjut. Kes akan disiasat dibawah Seksyen 457 dan Seksyen 379A Kanun Keseksaan.
“Hasil semakan turut mendapati kedua-dua suspek mempunyai rekod lampau bersabit jenayah dan dadah,” ujarnya.
Katanya lagi, IPD Kota Samarahan akan terus komited dan mempertingkatkan usaha untuk membanteras kegiatan apa jua bentuk jenayah untuk memastikan masyarakat dapat hidup dalam keadaan damai dan harmoni serta bebas daripada ketakutan terhadap perlakuan jenayah. – K! ONLINE


Tujuh maut kemalangan di Simpang Pulai
Oleh MUHAMAD TARMIZE MOHD NOR

11 Ogos 2020, 8:12 pm
Anggota bomba cuba mengeluarkan mangsa yang tersepit di dalam kenderaan tersebut.

IPOH – Tujuh individu maut dalam kemalangan dua buah kenderaan di Jalan Keramat Pulai di sini sebentar tadi.
Dalam kejadian kira-kira pada pukul 5.45 petang itu, kesemua mangsa maut terdiri tiga wanita, dua lelaki dan dua kanak-kanak.
Tiga lagi individu termasuk dua kanak-kanak lelaki pula mengalami kecederaan akibat kemalangan tersebut.
Jurucakap Jabatan Bomba dan Penyelamat Malaysia berkata, pihaknya menerima panggilan kecemasan berkaitan kejadian tersebut pada pukul 5.55 petang sebelum sepasukan anggota dari Balai Bomba dan Penyelamat Simpang Pulai bergegas ke tempat kejadian.
“Kemalangan melibatkan sebuah kenderaan pelbagai guna (MPV) jenis Perodua Alza dan sebuah lori.
“Operasi masih berjalan dan JBPM akan memaklumkan dari masa ke masa,” katanya. – K! ONLINE


Pahang bakal hilang khidmat Khalil
Oleh MUHAMMAD ZUHAILY BADLISHAH

11 Ogos 2020, 8:23 pm
KUALA LUMPUR – Ketua jurulatih Pahang, Dollah Salleh terpaksa akur bakal kehilangan khidmat Khalil Khamis selepas pertahanan import dari Lebanon itu masih belum mendapat ‘lampu hijau’ untuk kembali ke Malaysia.
Dollah, 57, mengakui peluangnya untuk menggunakan khidmat Khalil, 25, dalam baki tujuh perlawanan Liga Super selepas ini amat tipis memandangkan Lebanon menyekat rakyatnya keluar dari negara berkenaan.
“Saya perlu terima hakikat bahawa Khalil tidak akan bersama pasukan dan kami tunggu sahaja apa status pemain itu selepas ini. Saya pun sudah lama tidak mendengar berita mengenai Khalil.
“Apa yang saya tahu dia memang tidak pulang lagi ke Malaysia. Jadi, pening sedikit nak persiapkan pasukan apabila Khalil tiada dan Muslim Ahmad pula masih lagi mengalami kecederaan.
“Saya tiada pilihan selain menggunakan pemain-pemain sedia ada mengharungi baki saingan Liga Malaysia (Liga M) musim ini,” katanya.
Tragedi letupan di Beirut minggu lalu pastinya menyukarkan peluang Khalil untuk kembali ke pangkuan Tok Gajah meneruskan aksi Liga Super menentang Johor Darul Ta’zim di Stadium Darul Makmur, Kuantan pada 26 Ogos ini.

Sebagai rekod, Pahang ketika ini menduduki tangga ketiga dengan enam mata selepas empat perlawanan sebelum saingan Liga M terpaksa ditangguhkan ekoran penularan wabak pandemik Covid-19 pada Mac lalu. – K! ONLINE


Tular kucing dibunuh kejam
Oleh NUR HUDA MUSA

11 Ogos 2020, 6:37 pm
KUALA LUMPUR – Seekor kucing dibunuh dengan kejam apabila badannya dilapah dan beberapa organ dalaman turut diambil oleh individu yang tidak dikenali di Bandar Kinrara, Puchong, Selangor baru-baru ini.
Gambar haiwan tersebut yang dimuat naik di laman Facebook Persatuan Haiwan Malaysia (Animal Malaysia) menjadi tular sejak semalam.
“Apalah dosa kucing betina ini sehingga si pelaku sanggup membunuh haiwan ini dengan sangat kejam. Perutnya dirobek, organ dalaman seperti jantung, paru-paru, hati dan buah pinggang turut diambil.
“Kucing ini ditemui oleh pemiliknya beberapa meter dari kediaman mereka dalam keadaan isi perutnya terburai,” kata laman itu.
Menurutnya, tengkorak kepala kucing itu turut hilang, hanya tinggal kulit kepala lengkap dengan hidung dan telinganya selain tiada tompokan darah ditemui di kawasan itu.
Persatuan tersebut turut mengesyaki kejadian itu bukan disebabkan oleh serangan haiwan lain berikutan kesan torehan yang terdapat pada bangkai kucing berkenaan.

“Animal Malaysia masih menjalankan siasatan mengenai kejadian ini. Kami sedang berusaha mencari sebarang petunjuk dan saksi kejadian.
“Orang ramai yang mempunyai maklumat boleh menghubungi WhatsApp hotline Animal Malaysia 011-2090 1097,” tambahnya. – K! ONLINE


Dua lelaki gelang pink ditahan di LHDN
Oleh KOSMO!

11 Ogos 2020, 6:40 pm
Oleh NUR NAZLINA NADZARI
KANGAR – Dua lelaki dari Kampung Kuala Sanglang, Sanglang dekat sini yang diarahkan menjalani perintah kuarantin di rumah ditahan polis hari ini selepas bertindak keluar ke Lembaga Hasil Dalam Negeri (LHDN) Cawangan Kangar untuk membuat pendaftaran Bantuan Sara Hidup.
Lelaki berusia 47 dan 60 tahun yang memakai gelang merah jambu itu ditahan di bangunan Wisma Hasil kira-kira pukul 11 pagi.
Terdahulu, kehadiran dua suspek yang pergi ke agensi itu dengan menaiki sebuah motosikal disedari orang ramai sebelum mereka membuat laporan polis.
Polis kemudian bergegas ke pejabat agensi berkenaan dan bertindak membawa pulang kedua-dua lelaki terbabit yang merupakan pesawah ke kampung mereka yang berada dalam kawasan Perintah Kawalan Pergerakan Diperketatkan (PKPD) Secara Pentadbiran (Temco).
Ketua Polis Daerah Kangar, Superintendan Wari Kiew berkata, pihaknya memandang serius kes tersebut dan dua lelaki terbabit boleh disiasat di bawah Seksyen 270 Kanun Keseksaan serta Seksyen 14 dan 15 Akta Pencegahan dan Pengawalan Penyakit Berjangkit 1988.

“Bagaimanapun, bagi kes ini saya memberi peluang kepada mereka untuk meneruskan perintah pengasingan di rumah dan diberi jaminan polis.
“Jika kes ini berulang lagi, saya akan pastikan mereka yang ditahan akan dimasukkan ke dalam lokap,” katanya kepada pemberita di Pondok Polis Kuala Sanglang di sini hari ini.
Sementara itu, tinjauan ke bangunan LHDN Perlis kira-kira pukul 12 tengah hari tadi mendapati pintu pagar masuk agensi tersebut telah ditutup dan orang awam tidak dibenarkan masuk. – K! ONLINE


SPRM selit mesej anti rasuah menerusi platform e-sukan
Oleh KOSMO!

11 Ogos 2020, 7:11 pm
Oleh MOHD. HUSNI MOHD. NOOR
PUTRAJAYA – Suruhanjaya Pencegahan Rasuah Malaysia (SPRM) menjadi agensi penguatkuasaan pertama yang mengambil pendekatan e-sukan sebagai platform untuk menerapkan mesej anti rasuah kepada masyarakat.
Sehubungan itu, Ketua Pesuruhjayanya Datuk Seri Azam Baki berkata, pihaknya akan menganjurkan SPRM PUBGM i-Challenge bermula 17 hingga 6 September ini bagi mendekati masyarakat khususnya komuniti elektronik (e-komuniti).
Beliau berkata, program atas talian itu dijangka menarik minat golongan belia khususnya peminat permainan berkenaan di seluruh negara.
“Sepanjang program itu berlangsung, kami akan memberi suntikan elemen anti rasuah termasuk dalam bentuk visual, grafik dan video.
“Semua kandungan mesej anti rasuah ini akan menjadi tontonan wajib semua peserta dan penonton terutama ketika selang masa ke perlawanan seterusnya. Malah, ketika menunggu perlawanan seterusnya, peserta berpeluang menjawab kuiz pendek berkaitan anti rasuah,” katanya ketika berucap pada Majlis Pelancaran PUBG Mobile i-Challenge di sini, hari ini.

Katanya, sebanyak RM8,000 wang tunai keseluruhan disediakan bagi pemenang pertandingan itu dengan juara bakal membawa pulang wang tunai RM2,500.
Azam berkata, pihaknya memilih permainan itu kerana ia menjadi pilihan utama golongan belia di negara ini selain mudah diakses menggunakan telefon pintar.
Menurutnya, program itu dilancarkan hasil kerjasama Bahagian Pendidikan Masyarakat SPRM dan Persekutuan Sukan Elektronik Malaysia (ESM).
“Program itu terbuka kepada mereka yang berusia 12 hingga 60 tahun dan menggunakan format pertandingan berkumpulan iaitu empat orang satu kumpulan.
“Selain itu, format pertandingan pula menggunakan sistem kalah mati di mana pasukan yang menang layak ke pusingan seterusnya,” katanya.
Katanya, beliau berharap program itu dapat mendekatkan peserta kepada SPRM secara maya dan secara tidak langsung memberi pengenalan berkaitan agensi khusunya berkaitan aspek pencegahan rasuah. – K! ONLINE


MBSP pergiat kerja pembersihan di zon kuning
Oleh KOSMO!

11 Ogos 2020, 6:56 pm
Oleh ISWAN SHAFIQ ISA
PERMATANG PAUH – Majlis Bandaraya Seberang Perai (MBSP) akan mempergiatkan kerja-kerja pembersihan di beberapa lokasi yang telah disahkan berlakunya jangkitan Covid-19 di ketiga-tiga daerah di sini iaitu Seberang Perai Utara, Seberang Perai Tengah dan Seberang Perai Selatan.
Datuk Bandar MBSP, Datuk Rozali Mohamud berkata, pihaknya bersedia untuk memikul tanggungjawab itu walaupun ia sepatutnya digalas oleh pihak lain sepenuhnya dan akan memohon untuk bekerjasama dengan bomba bagi tujuan itu.
“Saya sendiri telah arahkan Wira Oren (kakitangan MBSP) untuk turun padang bagi melakukan kerja-kerja pembersihan itu setiap hari sejak kes jangkitan tersebut dilaporkan,” katanya.
Beliau ditemui semasa melakukan pemantauan terhadap proses sanitasi atau nyah kuman yang dijalankan di Pasar Awam Sementara di Seberang Jaya, di sini hari ini.
Mengulas lanjut, kata Rozali, MBSP kini memberi tumpuan terhadap kerja-kerja tersebut khususnya di beberapa pasar awam yang berada dalam zon kuning ketika ini.

Katanya, selain di Seberang Jaya, pasar awam yang terlibat termasuk Pasar Awam Taman Chai Leng, Pasar Awam Sungai Bakap, Pasar Awam Bandar Tasek Mutiara, Pasar Awam Taman Berjaya dan Pasar Awam Sri Rambai.
“Kerja-kerja diinfeksi (nyah kuman) di pasar-pasar ini akan dijalankan pada setiap hari manakala pasar-pasar awam lain pula akan dijalankan sebanyak dua hari sekali,” ujar beliau.
Secara keseluruhan beliau berkata, sebanyak 30 pasar awam dan kira-kira 66 kompleks makanan dalam tiga buah daerah di sini terlibat dengan proses tersebut yang bermula hari ini.
Katanya, antara jabatan yang terlibat dalam kerja-kerja itu pula termasuk Jabatan Pelesenan, Jabatan Kesihatan, Jabatan Pengurusan Krisis dan Jabatan Perkhidmatan Perbandaran dalam MBSP.
“Selain pasar awam yang berkenaan, MBSP juga mengambil inisiatif untuk menutup hampir sebahagian besar daripada taman-taman permainan dan gim untuk aktiviti luar di Seberang Perai bagi mencegah penularan Covid-19 yang juga bermula hari ini,” jelasnya. – K! ONLINE


Pendakwaan kemuka rayuan tambah hukuman terhadap Najib
Oleh NUZULSHAM SHAMSUDDIN

11 Ogos 2020, 8:32 pm
KUALA LUMPUR – Pihak pendakwaan memfailkan rayuan untuk menambah lagi hukuman penjara 12 tahun dan denda RM210 juta yang dikenakan terhadap bekas Perdana Menteri, Datuk Seri Najib Tun Razak atas tujuh pertuduhan pecah amanah jenayah, pengubahan wang haram dan salah guna kuasa RM42 juta dana SRC Sdn. Bhd.
Ketua Unit Rayuan Jabatan Peguam Negara, Datuk Mohd. Dusuki Mokhtar berkata, notis rayuan telah difailkan Jumaat lepas menerusi e-filing dan notis rayuan itu terhadap semua hukuman dan denda yang diputuskan oleh Mahkamah Tinggi sebelum ini.
Menurut beliau, hari ini merupakan hari terakhir bagi pihak pendakwaan dan pembelaan untuk memfailkan rayuan mereka.
“Kedua-dua pihak mempunyai tempoh 14 hari untuk memfailkan rayuan masing-masing selepas keputusan pada 28 Julai lalu,” katanya.
Pada 28 Julai lalu Najib dihukum penjara 72 tahun dan denda RM210 juta selepas didapati bersalah atas tujuh pertuduhan melibatkan dana SRC International Sdn Bhd. bernilai RM42 juta.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.

Bagaimanapun, Najib hanya perlu menjalani hukuman penjara selama 12 tahun setelah Mohd. Nazlan memerintahkan hukuman penjara bagi kesemua pertuduhan itu dilaksanakan serentak.
Bagi pertuduhan salah guna kuasa, Najib dijatuhi hukuman penjara 12 tahun dan denda RM210 juta, manakala bagi tiga pertuduhan pecah amanah jenayah, beliau dipenjara 10 tahun bagi setiap pertuduhan itu.
Sementara tiga lagi pertuduhan berkaitan pengubahan wang haram, Najib turut dipenjara 10 tahun bagi setiap pertuduhan. – K! ONLINE


Kedah kembali pamer prestasi sebenar
Oleh MUHAMMAD ZUHAILY BADLISHAH

11 Ogos 2020, 8:05 pm
KUALA LUMPUR – Kedah kembali mempamerkan rentak sebenar apabila berjaya mencatat kemenangan 3-1 ke atas pasukan Liga Premier, UKM FC dalam satu aksi persahabatan di Stadium UKM, Bangi semalam.
Kemenangan itu pastinya menyuntik semangat skuad Lang Merah untuk menghadapi saingan Liga Super yang akan kembali berlangsung 26 Ogos ini selepas tewas 1-2 kepada Perak II dalam aksi persahabatan pertama minggu lalu.
Ketua jurulatih Kedah, Aidil Sharin Sahak menegaskan, keputusan perlawanan tidak menjadi keutamaannya tetapi beliau gembira dengan komitmen ditunjukkan semua pemain yang semakin hampir mendapat tahap kecergasan terbaik.
“Ini adalah perlawanan kedua dalam tempoh lima bulan. Bagi saya, UKM sebuah pasukan yang bagus kerana mempunyai ramai pemain muda berbakat.
“Namun, objektif kami bukannya kemenangan semata-mata tetapi mahu memastikan pemain mendapat kecergasann selain memberikan peluang bermain kepada semua,” katanya.
Tiga gol Kedah diperoleh menerusi Renan Alves, Kipre Tchetche dan Kpah Sherman manakala Faiz Hanif Adnan menghadiahkan jaringan saguhati buat UKM.

Sementara itu, ketua jurulatih UKM, Sulaiman Hussin menyifatkan kekalahan skuad bimbingannya disebabkan kesilapan sendiri dilakukan barisan pemainnya sekali gus membantu Kedah menjaringkan gol.
“Walaupun kami berjaya mencipta banyak peluang tetapi pengalaman memisahkan antara Kedah dan UKM. Beberapa kesilapan kami membuka ruang kepada pihak lawan menjaringkan gol,” jelasnya. – K! ONLINE


Lapan premis makanan kotor di Kemaman dan Dungun diarah tutup
Oleh MOHD AZLI ADLAN

11 Ogos 2020, 6:53 pm
KEMAMAN – Sebanyak lapan premis makanan di daerah ini dan Dungun yang dikesan beroperasi dalam keadaan kotor telah diarah tutup selama 14 hari oleh Jabatan Kesihatan Terengganu.
Timbalan Pengarah Kesihatan (Keselamatan dan Kualiti Makanan) Terengganu, Che Ghani Sidek berkata, kesemua premis makanan itu diarah tutup mengikut Seksyen 11 Akta Makanan 1983 kerana tahap kebersihan berada di bawah piawaian ditetapkan.
Beliau berkata, operasi bersepadu sama yang dijalankan selama dua hari berakhir hari ini juga telah mengeluarkan 53 kompaun atas pelbagai kesalahan mengikut Peraturan-Peraturan Kebersihan Makanan 2009.
“Antara kesalahan utama yang dikesan ialah gagal menghadiri Latihan Pengendali Makanan daripada Sekolah Latihan Pengendali Makanan diiktiraf dan tidak melakukan suntikan pelalian anti-typhoid.
“Selain itu, kompaun juga dikeluarkan atas kesalahan tidak memakai apron dan kasut dan memakai anting-anting semasa pengendalian makanan,” katanya kepada pemberita di sini hari ini.
Che Ghani berkata, nilai keseluruhan kompaun yang dikeluarkan sepanjang dua hari operasi tersebut ialah RM23,850.

Beliau berkata, sebanyak 47 premis makanan dan 264 orang pengendali makanan telah diperiksa pasukan penguat kuasa yang terdiri daripada 80 anggota Jabatan Kesihatan negeri dan agensi lain.
“Pada operasi sama, dua mesin menjual air juga telah disita kerana beroperasi tanpa lesen mengikut Peraturan 360 (C)(4) Peraturan-Peraturan Makanan 1985,” katanya. – K! ONLINE


Proton Persona rempuh stesen minyak
Oleh KOSMO!

11 Ogos 2020, 6:59 pm
Oleh MUHAMMAD ZIKRI
PONTIAN – Seorang pemandu kereta Proton Persona berdepan detik cemas apabila kereta dinaikinya merempuh kedai serbaneka sebuah stesen minyak di Batu 26, Pekan Nanas di sini petang hari ini.
Ketua Polis Daerah Pontian, Superintendan Mustafa Bakri Salleh berkata, dalam kejadian itu, pemandu berusia 23 tahun bagaimanapun terselamat tidak mengalami sebarang kecederaan.
Menurutnya, hasil siasatan awal mendapati, pemandu kereta tersebut dikatakan membelok masuk ke stesen untuk mengisi minyak.
“Pemandu dikatakan salah tertekan pedal minyak menyebabkan kereta bergerak laju merempuh kedai serbaneka.
“Rempuhan itu telah mengenai bahagian hadapan pintu stesen minyak, namun tiada sebarang kecederaan berlaku,” katanya dalam satu kenyataan di sini hari ini.

Mustafa berkata, kes disiasat mengikut Rule 10 LN 166/59. – K! ONLINE


SPM Ulangan mulai 17 Ogos ini
Oleh NOR IDAYU BOSRO

11 Ogos 2020, 5:16 pm
PUTRAJAYA – Seramai 6,301 orang calon Sijil Pelajaran Malaysia Ulangan (SPMU) akan menduduki peperiksaan bagi mata pelajaran Bahasa Melayu, Sejarah dan Matematik yang bermula pada 17 hingga 19 Ogos ini.
Kementerian Pendidikan dalam satu kenyataan berkata, peperiksaan itu akan dijalankan di 193 pusat peperiksaan di seluruh negara dan akan dikendalikan 1,445 petugas peperiksaan.
Menurut kenyataan itu, calon juga diingatkan supaya membawa dokumen pengenalan diri ke pusat peperiksaan bagi memastikan pengurusan dan pengendalian peperiksaan berjalan dengan lancar.
“Sehubungan ini, semua calon hendaklah merujuk kepada jadual waktu peperiksaan SPMU untuk mendapatkan maklumat mengenai butiran peperiksaan serta arahan yang perlu dipatuhi semasa peperiksaan berlangsung.
“Di samping itu, calon SPMU perlu mematuhi Garis Panduan Pengurusan Pentaksiran Pusat dan Peperiksaan Awam,” katanya.
Jadual waktu peperiksaan SPMU boleh dimuat turun di portal Lembaga Peperiksaan di alamat http://lp.moe.gov.my/.

Garis Panduan Pengurusan Pentaksiran Pusat dan Peperiksaan Awam pula boleh dimuat turun di alamat https://www.moe.gov.my/.
Panduan itu hendaklah dibaca bersama-sama dengan prosedur operasi standard (SOP) serta arahan yang dikeluarkan oleh kerajaan berkaitan Covid-19. – K! ONLINE


Sembilan kes baharu Covid-19
Oleh KOSMO!

11 Ogos 2020, 5:33 pm
Oleh SITI A’ISYAH SUKAIMI
PUTRAJAYA – Sebanyak sembilan kes baharu Covid-19 dilaporkan hari ini menjadikan jumlah kes positif sebanyak 9,103 kes.
Ketua Pengarah Kesihatan, Datuk Dr. Noor Hisham Abdullah berkata, daripada sembilan kes itu, empat adalah penularan tempatan membabitkan bukan warganegara manakala lima lagi kes import yang mendapat jangkitan di luar negara.
“Empat kes penularan tempatan melibatkan tiga kes saringan di Depot Tahanan Imigresen (DTI) Bukit Jalil sebelum dihantar pulang ke negara asal dan satu kes saringan rujukan ke Hospital Queen Elizabeth, Sabah.
“Kes import pula membabitkan tiga warganegara dan dua bukan warganegara. Kes ini dari Jepun, India, Pakistan, New Zealand dan Singapura,” katanya dalam satu kenyataan di sini hari ini.
Noor Hisham berkata, tiada kes baharu dilaporkan bagi kedua-dua kluster Sivagangga dan Kurau hari ini.

Katanya, sehingga kini terdapat dua kes positif Covid-19 sedang dirawat di Unit Rawatan Rapi (ICU) dan tiada kes yang memerlukan bantuan pernafasan.
“Tiada pertambahan kes kematian berkaitan Covid-19 dilaporkan dan jumlah kumulatif kes kematian kekal sebanyak 125 kes,” katanya. – K! ONLINE


Alumni myJICA sumbang keperluan pencegahan Covid-19
Oleh KOSMO!

11 Ogos 2020, 5:48 pm
Oleh MOHAMAD NAUFAL MOHAMAD IDRIS
SHAH ALAM – Persatuan Alumni Agensi Kerjasama Antarabangsa Jepun Malaysia (myJICA) memberikan sumbangan keperluan pencegahan Covid-19 kepada kerajaan negeri melalui Unit Pengurusan Bencana Selangor (SDMU).
Antara keperluan pencegahan yang diberikan adalah 5,000 keping pelitup muka, 100 botol cecair pembasmi kuman dan 200 botol tablet Vitamin C.
Presiden myJICA, Norazizul Abdul Aziz berkata, sumbangan tersebut adalah tanda sokongan persatuan tersebut kepada kerajaan negeri bagi membanteras gejala virus Covid-19.
“Kami memberi sumbangan keperluan pencegahan Covid-19 antaranya pelitup muka, cecair pembasmi kuman dan beberapa barangan lain.
“Kami berharap sumbangan ini mencukupi dan membantu dalam menambah bekalan SDMU perlukan dalam usaha mengekang pandemik Covid-19,” katanya selepas majlis Sumbangan myJICA kepada SDMU di Bangunan Setiausaha Kerajaan Selangor di sini hari ini.

Sumbangan itu disampaikan Norazizul kepada Ketua Penolong Setiausaha SDMU, Ahmad Fairuz Mohd. Yusof.
Dalam perkembangan berlainan, Norazizul berkata, sejumlah 20 alumninya yang telah berkhidmat di Kementerian Kesihatan sebaik menamatkan pengajian dalam bidang perubatan.
Jelasnya, selain bidang perubatan, alumni myJICA turut terlibat dalam bidang pengajian lain dan kementerian dalam kerajaan
“Kira-kira 5,000 alumni kami bekerja di Institut Keselamatan dan Kesihatan Pekerjaan Negara (NIOSH), Jabatan Keselamatan dan Kesihatan Pekerjaan (DOSH)dan beberapa agensi lain. Alumni ini turut membantu kerajaan Malaysia menangani Covid-19 seperti mengumpul data kes, menganalisis kes dan sebagainya
“Kita merancang membuat siaran webinar secara langsung kepada untuk memberi kesedaran kepada orang ramai mengenai Covid-19,” katanya. – K! ONLINE


Dua nelayan hanyut tiga hari di laut ditemui selamat
Oleh MUHAMAD TARMIZE MOHD NOR

11 Ogos 2020, 4:59 pm
LUMUT – Dua nelayan berhadapan detik-detik cemas apabila bot dinaiki kehabisan minyak dan hanyut selama tiga hari sebelum ditemui nelayan lain di 15.5 batu nautika barat daya Kuala Kurau lewat petang semalam.
Mangsa, Lim Ah Che Ong, 51, dan Teong Leng Huat, 52, hanyut selama tiga hari sejak Sabtu lalu dan ditemui dalam keadaan selamat oleh sebuah bot nelayan tempatan.
Pengarah Maritim Malaysia Perak, Kepten Maritim Shahrizan Raman berkata, pihaknya segera menghantar bot KILAT 30 bersama bekalan minyak dari Zon Maritim Kuala Kurau sejurus mereka berdua ditemui dalam usaha menyelamatkan mereka.
“Terdahulu, Agensi Penguatkuasaan Maritim Malaysia (APMM) telah menjalankan operasi mencari dan menyelamat kedua-dua mangsa menggunakan Kapal Maritim Tugau meliputi 130 batu nautika persegi dari Pantai Remis.
“Operasi mencari dan menyelamat mereka berdua turut dibantu beberapa bot nelayan tempatan sejak mangsa dilaporkan hilang,” katanya.
Tambah Shahrizan, bot mereka diiringi ke jeti Zon Maritim Kuala Kurau sebelum kedua-dua mangsa dibawa ke Hospital Parit Buntar untuk pemeriksaan kesihatan.

Katanya, para nelayan dan komuniti maritim dinasihatkan agar memastikan bot sentiasa dalam keadaan baik serta selamat sebelum memulakan aktiviti di laut.-K! ONLINE


Peka pemasangan Jalur Gemilang
Oleh KOSMO!

11 Ogos 2020, 5:21 pm
Oleh NOR AZIHAN MD. GHAZALI
KLANG – Penduduk Selangor disarankan lebih peka dalam kedudukan pemasangan Jalur Gemilang terutama ketika rakyat negara ini bakal menyambut hari kemerdekaan tidak lama lagi.
Pengarah Jabatan Penerangan Selangor, Ali Suhaili berkata, ini berikutan rata-rata daripada warga Malaysia telah dididik sejak sekolah rendah berkenaan kedudukan dan struktur bendera negara ini.
“Sememangnya apabila berlaku pemasangan Jalur Gemilang secara terbalik secara peribadi saya kesal dan berharap perkara itu tidak berulang lagi di kalangan rakyat negara amnya dan di Selangor khususnya,” katanya di sini hari ini.
Beliau berkata kepada pemberita pada program [email protected]: Pelancaran Bulan Kebangsaan Peringkat Daerah Klang, di pekarangan Pejabat Tanah dan Daerah Klang di sini.
Turut hadir Pegawai Daerah Klang, Mohd. Zainal Mohd. Nor.

Program [email protected] ini merupakan satu inisiatif di bawah Kementerian Komunikasi dan Multimedia Malaysia (KKMM) melalui Jabatan Penerangan Malaysia (JaPen) bertujuan untuk menyemarak dan menggelorakan semangat patriotisme dan cintakan negara dalam Bulan Kebangsaan.
Konvoi dan penyerahan jalur gemilang turut diadakan di beberapa lokasi iaitu Laman Seni, Majlis Perbandaran Klang (MPK), Balai Bomba dan Penyelamat Kota Raja, Ibu Pejabat Polis Daerah (IPD) Klang Selatan dan Interceptor LLSB di Kawasan 18 dan lawatan ke Bukit Kapar bagi melihat permainan tradisional.
Mengulas lanjut, Ali menyarankan agar bendera lusuh atau koyak di premis-premis perniagaan, agensi kerajaan atau swasta dan kawasan kediaman segera di Selangor diganti baharu bagi menunjukkan semangat patriotisme mereka.
“Ini adalah tanggungjawab kita sebagai rakyat negara ini selain berharap masyarakat mengambil pendekatan dengan membeli Jalur Gemilang sendiri dan tidak mengharapkan bendera yang diagih oleh agensi kerajaan semata-mata,” katanya. – K! ONLINE


Penguat kuasa SPRM tentukan pakai baju lokap oren atau tidak
Oleh KOSMO!

11 Ogos 2020, 6:17 pm
Oleh MOHD. HUSNI MOHD NOOR
PUTRAJAYA – Arahan untuk memakai baju lokap atau baju oren Suruhanjaya Pencegahan Rasuah Malaysia (SPRM) terletak pada budi bicara dan kuasa yang ada pada pegawai penyiasat dan penjaga lokap.
Ketua Pesuruhjaya SPRM, Datuk Seri Azam Baki berkata, beliau menyifatkan dakwaan yang dibuat oleh bekas Menteri Kewangan Lim Guan Eng itu adalah isu lama.
“Saya dah kata banyak kali itu (pakai baju lokap) adalah terpulang kepada kuasa budi bicara pegawai penyiasat berkenaan.
“Mana-mana pegawai penyiasat yang gunakan baju lokap oren dalam lokap adalah budi bicara pegawai penjaga lokap dan pegawai penyiasat berkenaan,” katanya pada sidang akhbar selepas menyempurnakan Majlis Pelancaran PUBG Mobile i-Challenge di sini hari ini.
Ditanya mengenai dakwaan Guan Eng bahawa siasatan terhadap dirinya berat sebelah berbanding kes dihadapi bekas Perdana Menteri Datuk Seri Najib Razak, Azam berkata, pihaknya tidak berat sebelah terhadap mana-mana pihak sebaliknya menjalankan tugas seperti biasa iaitu secara telus dan profesional.

“Kami tidak ada berat sebelah mana-mana pihak dan kami jalankan tugas seperti biasa dan secara telus dan profesional,” katanya.
Sementara itu, Azam memaklumkan bahawa tiada tangkapan lain berkait kes Guan Eng buat masa ini.
Sebelum ini, Guan Eng meluahkan rasa kecewanya apabila terpaksa bermalam di lokap tanpa bantal mahupun tilam sebelum didakwa di mahkamah berhubung terowong dasar laut di Pulau Pinang.
Beliau turut mendakwa situasi dilaluinya berbeza berbanding Najib yang tidak perlu bemalam di lokap walaupun semalaman meskipun didakwa SPRM. – K! ONLINE


Penganggur ugut, sebar gambar tidak senonoh kekasih dicekup
Oleh KOSMO!

11 Ogos 2020, 6:30 pm
Oleh NOOR HASLIZA NUSI
GEORGE TOWN – Polis menahan seorang penganggur lelaki selepas dipercayai terlibat dalam kegiatan ugutan jenayah dan penyebaran gambar tidak senonoh teman wanita yang dikenalinya menerusi laman sosial Facebook 4 Ogos lalu.
Suspek berusia 20 tahun itu diberkas sepasukan polis dari Bahagian Siasatan Jenayah Ibu Pejabat Polis Daerah Barat Daya di kawasan Padang Rengas, Perak kira-kira pukul 7.50 malam.
Ketua Polis Negeri, Datuk Sahabudin Abd Manan berkata, tangkapan dilakukan sejurus menerima laporan kematian seorang remaja perempuan berusia 17 tahun selepas dipercayai terjatuh dari aras 22 kondominium di Bayan Lepas di sini, 3 Ogos lalu.
Menurutnya, mangsa bertindak sedemikian selepas suspek memaki hamun dan mengugut menyebarkan gambar tidak senonoh menerusi panggilan telefon kepada ibunya dalam kejadian kira-kira pukul 6 petang itu.
“Ekoran daripada siasatan yang dijalankan, kita telah berjaya menahan suspek dan merampas telefon bimbit miliknya yang mengandungi gambar aksi tidak senonoh individu lain yang belum dikenalpasti.

“Modus operandi suspek adalah memaki hamun dengan perkataan kesat dan membuat ugutan jenayah menyebarkan gambar-gambar milik mangsa yang telah disunting sekiranya enggan meneruskan hubungan atau melakukan hubungan seks dengannya melalui telefon,” katanya pada sidang akhbar di Ibu Pejabat Polis Kontinjen (IPK) di sini hari ini.
Beliau memberitahu, siasatan lanjut juga mendapati suspek terlibat dengan lima lagi laporan siri kejadian melibatkan kontinjen Kuala Lumpur, Selangor, Johor dan Perak.
Tambahnya, suspek yang tidak memiliki sebarang rekod jenayah lampau itu kini ditahan reman selama seminggu mulai 5 Ogos lalu bagi membantu siasatan mengikut Seksyen 507 Kanun Keseksaan. – K! ONLINE


32 dikompaun sejak 1 Ogos
Oleh KOSMO!

11 Ogos 2020, 6:23 pm
Oleh MASTURAH SURADI
KOTA TINGGI – Sebanyak 32 kompaun telah dikeluarkan Ibu Pejabat Polis Daerah (IPD) Kota Tinggi terhadap orang awam yang gagal mematuhi prosedur operasi standard (SOP) dikeluarkan Kementerian Kesihatan.
Ketua Polis Daerah Kota Tinggi, Superintendan Hussin Zamora berkata, kesemua mereka dikompaun dalam operasi dilakukan sejak 1 Ogos lalu sehingga hari ini (11 Ogos).
Jelasnya, kompaun dikeluarkan kerana mereka gagal mematuhi SOP dan protokol kementerian yang telah ditetapkan untuk mencegah penularan pendemik wabak Covid-19.
“Antara kesalahan yang dilakukan adalah gagal menggunakan pelitup muka, tidak merekodkan saringan suhu serta butiran pelanggan keluar dan masuk premis.
“Kesalahan lain termasuklah kesalahan menjalankan perniagaan yang mendedahkan orang ramai yang tiada penjarakan sosial.

“Kompaun bernilai RM1000 dikeluarkan kepada mereka mengikut perkara 10, Peraturan-Peraturan Pengawalan Penyakit Berjangkit (PPPPB)(No 7) 2020,” katanya dalam satu kenyataan hari ini.
Hussin berkata, polis Kota Tinggi memberi amaran keras dan tidak akan berkompromi dengan individu yang melanggar SOP yang telah ditetapkan.
Tambahnya, operasi ini masih terus dijalankan terutama di tempat-tempat awam melalui pemantauan pasukan Task Force Covid-19 IPD Kota Tinggi. – K! ONLINE.


‘Wanita’ disamun kenalan Michat
Oleh KOSMO!

11 Ogos 2020, 6:04 pm
Oleh MASTURAH SURADI
KOTA TINGGI – Seorang lelaki berperwatakan wanita disamun kenalan warga Bangladesh yang dikenali melalui aplikasi Michat dalam kejadian berlaku di tepi Jalan Kampung Gambut, Punggai, Pengerang semalam.
Ketua Polis Daerah Kota Tinggi, Superintendan Hussin Zamora berkata, dalam kejadian itu mangsa seorang lelaki tempatan berusia 17 tahun mengalami kecederaan di tangan kiri dan kaki kanan akibat dipukul oleh suspek.
“Pada pukul 5 petang, pihak polis menerima satu laporan polis daripada mangsa mendakwa telah disamun dua lelaki Bangladesh yang mana telah disiasat di bawah Seksyen 394 Kanun Keseksaan.
“Dalam kejadian ini mangsa mengalami kecederaan dan mengalami kerugian selepas suspek telah mengambil telefon bimbit, wang tunai RM200 serta dokumen diri milik mangsa,” katanya dalam satu kenyataan hari ini.
Hussin berkata, kes berkenaan telah tular di media sosial yang memaparkan gambar mangsa dikatakan telah diculik dan berlaku cubaan rogol terhadapnya.

Jelasnya, pihak polis menafikan kejadian tular tersebut dan siasatan mendapati mangsa merupakan seorang lelaki berperwatakan wanita yang mana mengenali suspek melalui aplikasi Michat. – K! ONLINE.


SPRM akui banyak aktiviti melindungi pusat judi haram di seluruh negara
Oleh KOSMO!

11 Ogos 2020, 5:44 pm
Oleh MOHD. HUSNI MOHD NOOR
PUTRAJAYA – Suruhanjaya Pencegahan Rasuah Malaysia (SPRM) tidak menafikan wujud lebih banyak aktiviti melindungi pusat-pusat perniagaan haram termasuk judi haram dan pusat urut di seluruh negara namun ia sukar dibuktikan kerana tiada saksi.
Ketua Pesuruhjayanya, Datuk Seri Azam Baki berkata, beliau akui menerima banyak maklumat dari seluruh negara mengenai aktiviti berkenaan khususnya yang dilindungi penguat kuasa.
Menurutnya, pihaknya masih memerlukan bukti dan sokongan serta keterangan saksi untuk menyiasat kes-kes yang dilaporkan itu.
“Begitupun, kita jangka ada lagi tangkapan berhubung kes berkenaan pada masa depan. Dalam hal ini, saya minta semua pihak bersabar sementara kami menjalankan penguatkuasaan di bawah bidang kuasa yang kami ada.
“Seperti yang saya sebut banyak kali, bukan mudah untuk mencari orang yang mahu mendedahkan sesuatu perkara dan menjadi saksi, jadi saya ucap terima kasih kepada pemberi maklumat dan pengadu kes ini yang berani tampil ke hadapan,” katanya di sini hari ini.

Beliau berkata demikian pada sidang akhbar selepas menyempurnakan Majlis Pelancaran PUBG Mobile i-Challenge di sini. – K! ONLINE


PRK Slim: SPRM buka bilik gerakan
Oleh KOSMO!

11 Ogos 2020, 3:26 pm
Oleh SHAMSUL KAMAL AMARUDIN
LUMUT – Suruhanjaya Pencegahan Rasuah Malaysia (SPRM) akan membuka bilik gerakan bagi memantau dan menerima aduan sebarang kegiatan rasuah sepanjang tempoh berkempen Pilihan Raya Kecil (PRK) Slim, bermula Sabtu ini.
Pengarah SPRM Perak, Datuk Mohd Fauzi Mohamad berkata, bilik gerakan itu dibuka di pejabat SPRM di Ipoh, Taiping dan Teluk Intan.
“Pada masa sama, kita juga akan menghantar pegawai SPRM ke kawasan Dewan Undangan Negeri (DUN) Slim secara rawak untuk memantau sebarang aktiviti rasuah dan salah guna kuasa,” katanya.
Beliau bercakap kepada pemberita selepas menghadiri majlis Ikrar Bebas Rasuah (IBR) syarikat Manjung Naluri Sdn Bhd di Seri Manjung dekat sini hari ini.
Turut hadir Timbalan Pengarah Jabatan Pertanian Perak, Murni Yati Samsudin; Setiausaha Majli Perbandaran Manjung, Mohd Helmi Arifin dan Ketua Pegawai Eksekutif Manjung Naluri Sdn. Bhd., Saw Leong Thiam.

Sehubungan itu Mohd. Fauzi menjemput orang ramai yang mengetahui maklumat berkaitan kegiatan rasuah dan salah guna kuasa sepanjang kempen PRK itu diminta menghubungi atau pergi sendiri ke bilik gerakan berkenaan untuk membuat aduan.
Dalam perkembangan lain, beliau berkata sehingga kini kerajaan negeri Perak dan semua agensi di bawahnya termasuk syarikat berkaitan kerajaan (GLC) sudah menandatangani IBR.
Justeru katanya, tumpuan kini ialah bagi syarikat swasta menandatangani IBR untuk sama-sama menyatakan ikrar bersama kerajaan bagi membanteras serta mencegah sebarang perlakuan dan kegiatan berunsur rasuah.
Terdahulu, dalam ucapannya, Mohd Fauzi berkata, usaha menandatangani IBR bukan alasan untuk memberitahu orang ramai bahawa mereka adalah bebas rasuah tetapi sebagai usaha menghayati amalan tidak memberi dan menerima rasuah.
Katanya, apabila sesebuah agensi atau syarikat menandatangani IBR, sekurang-kurangnya menunjukkan semangat dan inisiatif untuk membendung rasuah serta salah guna kuasa.-K! ONLINE


Kementerian teliti terima pelancong luar
Oleh MOHD RASDAN AHMAD

11 Ogos 2020, 4:04 pm
KUALA LUMPUR – Keputusan untuk menerima semula kedatangan pelancong asing dari negara yang dikategorikan sebagai zon hijau Covid-19 sedang diteliti sekiranya pintu masuk negara mahu dibuka semula.
Menteri Pelancongan, Seni dan Budaya, Datuk Seri Nancy Shukri berkata, ia berikutan pendekatan hanya menerima pelancong dari negara zon hijau sebelum ini, dilihat tidak praktikal kerana ada negara terbabit dilanda gelombang baharu wabak tersebut.
“Ketika ini, kita melihat pada destinasi yang dikategorikan sebagai zon hijau, kita juga masih meneliti kaedah ini dan ia usaha berterusan kementerian.
“Bagaimanapun pelancongan antarabangsa ini juga tertakluk pada negara tersebut sekiranya mereka membuka ruang (kemasukan pelancong) kepada negara kita,” katanya pada sesi Pertanyaan-Pertanyaan Menteri di Dewan Rakyat hari ini.
Beliau berkata demikian ketika menjawab soalan tambahan, Datuk Seri Ahmad Maslan (Pontian-BN) yang ingin tahu mengenai perancangan kementerian itu bagi menerima kemasukan pelancong asing dari negara zon hijau Covid-19.
Sementara itu, ketika menjawab soalan tambahan Khoo Poay Tiong (Kota Melaka-PH) mengenai bantuan kepada pemandu pelancong yang terjejas berikutan pelaksanaan Perintah Kawalan Pergerakan (PKP) Nancy berkata, terdapat kursus yang dianjurkan secara percuma untuk golongan berkenaan.

Ujarnya, program tersebut membabitkan permohonan lesen dan pembaharuan lesen pemandu pelancong.
“Mereka yang tergolong sebagai pemandu pelancong, terdapat program yang boleh mereka manfaatkan. Sebelum ini, mereka perlu menduduki satu program dengan harga RM50. Kalau mereka ambil sendiri belum dapat lesen atau nak memperbaharui lesen, setahun kena bayar RM150 seorang untuk tiga program.
“Mereka perlu tiga program untuk dapat atau memperbaharui lesen. Secara keseluruhan, kita ada sembilan jenis program. Semasa PKP, kita anjur program ini secara percuma,” katanya.-K! ONLINE


Semua pihak perlu sokong RCI Tabung Haji
Oleh MOHD RASDAN AHMAD

11 Ogos 2020, 4:21 pm
KUALA LUMPUR – Semua pihak termasuk pembangkang sepatutnya menyokong terhadap cadangan penubuhan suruhanjaya siasatan diraja (RCI) berhubung isu Lembaga Tabung Haji (TH).
Menurut Datuk Seri Abdul Azeez Abdul Rahim (Baling-BN), beliau berharap agar isu TH tidak dijadikan modal politik agar tidak menimbulkan kekeliruan dalam kalangan rakyat.
“Akhir sekali macam macam disebutkan oleh Menteri Hal Ehwal Agama, Datuk Seri Dr Zulkifli Mohamad Al-Bakri semalam, semua nak debat, Yang Berhormat Parit Buntar (Datuk Mujahid Yusof Rawa) pun sama, niat kita bangunkan Tabung Haji, bukan jahanamkan Tabung Haji.
“Niat kita tidak mahu bawa ke kancah politik walaupun berbeza pendapat, biarlah RCI itu yang menentukan dan biar rakyat tahu hasil melalui siasatan diraja itu, tak perlu berbahas, saya boleh kelirukan rakyat, Yang Berhormat pun serupa,” katanya di Dewan Rakyat hari ini.
Beliau berkata demikian ketika mencelah ketika Datuk Seri Saifuddin Nasution Ismail (Kulim Bnadar Baharu-PH) membahaskan Rang Undang-Undang Perbekalan Tambahan (2019) 2020.
Abdul Azeez turut mempersoalkan kewajaran pembayaran RM10 juta kepada juruaudit swasta ketika era pemerintahan Pakatan Harapan (PH) dahulu sedangkan TH seharusnya diaudit oleh Jabatan Audit Negara.

Beliau turut membantah dakwaan Saifuddin yang menuduh kerajaan terdahulu tidak mempedulikan teguran daripada Bank Negara Malaysia (BNM) yang menggunakan duit pendeposit untuk bayaran hibah.
“Untuk makluman, pada 2015 BNM telah beri teguran, saya dan Menteri ketika itu dan menyimpan RM360 juta dalam keuntungan dan saya ada bukti dari BNM dan kami telah balas dan perakui walaupun TH bukan di bawah seliaan BNM,” ujarnya.
habis


Usahawan batik Kelantan disaran mohon sijil standard
Oleh KOSMO!

11 Ogos 2020, 4:28 pm
Oleh ROSLIZA MOHAMED
KOTA BHARU – Perbadanan Kemajuan Kraftangan Malaysia Cawangan Kelantan menyarankan seramai 250 usahawan batik berdaftar di negeri ini agar memohon Sijil Pematuhan Standard MS692 Batik Malaysia.
Pengarah Perbadanan Kemajuan Kraftangan Malaysia Cawangan Kelantan, Nor Azmi Ismail berkata, setakat ini hanya seramai 50 atau 15 peratus daripada 300 usahawan batik di negeri ini mempunyai sijil tersebut sejak 2012.
Menurutnya, sijil itu merupakan salah satu strategi pemasaran namun, masih belum ada halangan untuk usahawan batik berdaftar yang tiada sijil berkenaan untuk memasarkan produk mereka di negara ini.
“Usahawan yang ingin memohon sijil itu perlu menepati kriteria yang ditetapkan. Mereka perlu menitik beratkan kepada kualiti keluaran produk batik Malaysia seperti mutu produk yang akan disahkan lulus setelah melalui beberapa ujian di makmal.
“Sijil tersebut juga hanya sah bagi tempoh selama dua tahun dan usahawan perlu menghantar semula sampel batik yang baharu untuk menjalani ujian kualiti selepas itu,” katanya.

Beliau berkata demikian selepas mengadakan pertemuan dengan dua usahawan inkubator kraf iaitu Supernova Design dan AS Vaganza Trading bersama Kraftangan Malaysia di Kraftangan Malaysia Cawangan Kelantan di sini hari ini.
Mengulas lanjut, menurut Nor Azmi, terdapat usahawan dari Kelantan yang mempunyai sijil itu kini sudah memiliki premis sendiri termasuk di ibu negara.
“Usahawan berdaftar di negeri ini yang mempunyai Sijil Pematuhan Standard MS692 Batik Malaysia antaranya Alwi Batik, Mas Kamal Batik, Gaya Warisan dan Bujins Batik kini telah beroperasi di Kuala Lumpur.
“Di peringkat Kraftangan Malaysia, sudah tentu usahawan yang memiliki sijil tersebut akan diberi keutamaan untuk menyertai program kita. Justeru, Kita berharap lebih ramai usahawan batik yang akan memperoleh sijil tersebut selepas ini,” katanya.
Tambahnya, Program Pematuhan Standard masih dibuka kepada semua usahawan yang menghasilkan produk batik dengan menghantar sampel keluaran mereka untuk ujian di makmal Standard Batik Malaysia.
“Permohonan untuk mendapatkan Sijil Pematuhan Standard MS692 Batik Malaysia dibuka sepanjang tahun,” katanya.-K! ONLINE


Konsert maya Siti Nurhaliza dalam YouTube
Oleh KOSMO!

11 Ogos 2020, 4:35 pm
Tidak keterlaluan jika pelancaran ManifestaSITI2020 oleh Datuk Seri Siti Nurhaliza sejak 3 Julai lalu dilihat sebagai pemanas industri muzik Malaysia untuk kembali rancak.
Selepas suram dilanda situasi ketidaktentuan akibat serangan Covid-19 dan Perintah Kawalan Pergerakan yang membantut aktiviti seni, kemunculan album penyanyi yang mesra disapa Tok Ti itu dihitung tepat pada waktunya.
Album yang mendapat makluman positif daripada pendengar muzik tempatan itu bukan sahaja mendapat sambutan hangat dalam platform digital malah album fizikalnya juga laris dijual.
KONSERT Manifestival Siti Nurhaliza X HotKool secara langsung pada tempoh kini boleh menyaksikan video rakaman konsert tersebut yang akan dilancarkan dalam saluran YouTube Universal Music Malaysia pada 12 Ogos (Khamis) bermula pukul 7 pagi hingga 9 pagi.

Meneruskan momentum tersebut, penyanyi legenda negara itu turut menjayakan sebuah konsert interaktif dalam talian, Manifestival Siti Nurhaliza X HotKool pada 21 Julai 2020 lalu.
Manifestival Siti Nurhaliza X HotKool merupakan hasil kolaborasi antara Universal Music Malaysia dan Siti Nurhaliza Productions bersama stesen radio Hot FM dan Kool FM.
Konsert turut didukung oleh Unifi sebagai rakan penyiar rasmi dan Donna sebagai rakan media rasmi. Konsert yang menelan kos perbelanjaan hampir RM180,000.00 tersebut mengambil inspirasi daripada konsert dalam talian yang pernah dianjurkan di Korea Selatan dan Thailand sebelum ini.

Menggunakan aplikasi sidang video Zoom, konsert interaktif dalam paparan 360 darjah tersebut merupakan yang pertama seumpamanya di Malaysia, sekali gus menjadikan Siti sebagai artis pertama yang terlibat dalam konsert dalam talian berskala besar.
“Konsert ini hanya memberikan akses terhad kepada 500 peminat terpilih menerusi peraduan yang dijalankan radio rasmi Hot FM dan Kool FM, rakan media Donna serta menerusi laman media sosial Siti dan Universal Music Malaysia.
“Biarpun peraduan tersebut mendapat sambutan hangat peminat, tetapi disebabkan kekangan jumlah maksimum penonton yang dibenarkan Zoom, kami memilih 500 orang sahaja.
“Catatan tersebut masih boleh disifatkan berskala besar kerana kejayaan memaksimumkan jumlah penonton untuk konsert dalam talian sebegini boleh diumpamakan seperti berjaya memenuhkan satu panggung,” jelas Ketua Pemasaran Domestik Universal Music Malaysia, Anne Mukhtar.
Ketua Program Hot FM, Ainul Farhana Razali pula berkata, konsert maya Manifestival Siti Nurhaliza telah memberi satu pengalaman baharu kepada penonton dan pendengar Hot FM dalam dunia digital.
Peminat yang bertuah dapat berinteraksi bersama penyanyi nombor satu Malaysia itu walaupun tidak berada secara fizikal dalam sebuah dewan.
Idea Konsert maya seperti ini mungkin boleh diteruskan lagi bertepatan dengan kemajuan teknologi digital masa kini.
Manakala Ketua Program Kool FM, Raja Khairil Idris Raja Aznan pula menjelaskan, Kool FM telah memberi sebanyak 32 pautan akses sebagai hadiah kepada pendengar bertuah bagi menyaksikan konsert Manifestival Siti Nurhaliza X HotKool secara maya. Sambutan yang diterima amat menggalakkan.
Mengulas tentang matlamat dan pengalaman menjayakan konsert interaktif berkenaan, pendekatan sebegitu merupakan kesinambungan daripada aktiviti promosi album ManifestaSITI2020.
“Ini pengalaman baharu saya dalam menjayakan sebuah konsert maya yang bersifat interaktif, peminat bukan sekadar boleh menonton persembahan saya dari rumah tetapi mereka juga berpeluang berinteraksi dengan saya.
“Saya berasa sangat berpuas hati kerana dapat menghiburkan para peminat yang terpilih di layar Zoom dan ini mendekatkan kami walaupun Malaysia masih dalam Perintah Kawalan Pergerakan Pemulihan (PKPP),” kata Raja Khairil.
Peminat yang ketinggalan menyaksikan konsert Manifestival Siti Nurhaliza X HotKool secara langsung pada tempoh kini boleh menyaksikan video rakaman konsert tersebut yang akan dilancarkan dalam saluran YouTube Universal Music Malaysia pada 12 Ogos (Khamis) bermula pukul 7 pagi hingga 9 pagi.


Penguji cerucuk ditahan rasuah RM25,000
Oleh MOHD YUNUS YAKKUB

11 Ogos 2020, 3:53 pm
SHAH ALAM – Seorang penguji cerucuk berlesen ditahan selepas disyaki terlibat dalam rasuah bernilai RM25,000 untuk meluluskan ujian cerucuk bagi projek di Kuala Langat, dua tahun lalu,
Penangkapan suspek lelaki berusia 35 tahun itu dilakukan Suruhanjaya Pencegahan Rasuah Malaysia (SPRM) selepas hadir di pejabat SPRM Selangor pukul 1 tengah hari tadi.
Menurut sumber, siasatan awal mendapati suspek telah meminta dan menerima rasuah bernilai RM25,000 daripada sebuah syarikat.
“Rasuah yang itu sebagai balasan dan dorongan meluluskan ujian cerucuk bagi projek di Kuala Langat di sini pada dua tahun lalu,” katanya ketika dihubungi di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkannya dan suspek akan dibawa ke Mahkamah Majistret Shah Alam pagi esok untuk mendapatkan perintah reman.
Kes disiasat mengikut Seksyen 16(a)(A) Akta SPRM 2009. -K!ONLINE


Maqis rampas pisang dari Thailand
Oleh KOSMO!

11 Ogos 2020, 3:22 pm
Oleh JAMLIAH ABDULLAH
ALOR SETAR – Jabatan Perkhidmatan Kuarantin dan Pemeriksaan Malaysia (Maqis) Kedah menggagalkan cubaan menyeludup 300 kilogram (kg) pisang dari Thailand di Kompleks Imigresen, Kastam, Kuarantin dan Keselamatan (ICQS) Bukit Kayu Hitam dekat sini semalam.
Pengarahnya, P. Lily Rosalind berkata, hasil pemeriksaan rutin yang dilakukan ke atas sebuah lori di laluan kargo import di kompleks tersebut kira-kira pukul 5.30 petang menemui sebanyak 300kg pisang bernilai RM1,500 yang dibawa masuk tanpa dokumen sah.
“Dokumen sah itu melibatkan Permit Import yang dikeluarkan Maqis dan Sijil Fitosanitasi dari negara asal,” katanya dalam satu kenyataan di sini hari ini.
Kata beliau, bekalan pisang yang cuba dibawa masuk itu adalah bagi memenuhi permintaan pasaran tempatan.
Menurut Lily Rosalind, perbuatan mengimport keluaran pertanian tanpa permit sah adalah menjadi kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia (Akta 728) yang boleh dihukum di bawah Seksyen 11(3) akta sama.

“Hukuman bagi kesalahan itu memperuntukkan hukuman denda tidak lebih RM10,000 atau penjara maksimum enam tahun atau kedua-duanya sekali,” ujarnya.
Tambahnya, Maqis sentiasa memantau dan memeriksa keluaran pertanian di setiap pintu masuk negara untuk memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar.-K! ONLINE


Pemandu bawah pengaruh dadah sebabkan kematian direman dua hari
Oleh KOSMO!

11 Ogos 2020, 3:31 pm
Oleh SHAARANI ISMAIL
PARIT – Lelaki yang melanggar seorang warga emas hingga maut kerana dipercayai memandu di bawah pengaruh dadah dalam kejadian Jalan Parit, Kampung Serapoh pagi semalam direman selama dua hari bermula hari ini untuk siasatan lanjut.
Ketua Polis Daerah Perak Tengah, Superitendan Barudin Wariso berkata, suspek berusia 46 tahun itu direman bermula hari ini hingga esok.
Barudin berkata, suspek direman bagi membolehkan siasatan dijalankan mengikut Seksyen 41(1) Akta Pengangkutan Jalan 1986, Seksyen 12(2) dan Seksyen 15(1)(a) Akta Dadah Berbahaya (ADB) 1952.
“Suspek turut mendakwa dia mengambil syabu pada pagi sebelum kemalangan itu berlaku semalam.
“Dia juga sudah lebih dua tahun terbabit dalam aktiviti penyalahgunaan dadah ,” katanya di sini hari ini.

Barudin berkata, esok lelaki itu akan dituduh di Mahkamah Majistret Parit, esok mengikut Seksyen 12(2) ADB 1952 atas kesalahan memiliki dadah.
Dalam kejadian jam 8.40 pagi semalam, Perodua Kelisa dipandu suspek berlanggar dengan motosikal ditunggang [email protected] Yaacob, 82, sebelum warga emas itu meninggal dunia di lokasi kejadian akibat parah di kepala.
Pemeriksaan lanjut pada suspek menemui dua paket plastik lutsinar disyaki methamphetamine dan peralatan mengisap dadah di dalam kotak rokok di tangan kanannya. -K! ONLINE


Kakitangan terlibat integriti berdepan dibuang kerja – Haris
Oleh MOHD YUNUS YAKKUB

11 Ogos 2020, 4:17 pm
SHAH ALAM – Kakitangan Majlis Bandaraya Shah Alam (MBSA) yang terlibat dalam integriti termasuk rasuah akan berdepan hukuman tatatertib termasuk dibuang kerja.
Datuk Bandar Shah Alam, Datuk Haris Kasim berkata, pihaknya tidak sesekali akan melindungi kakitangan yang terlibat dalam salah laku kerja.
“Ini berkaitan integriti dan sentiasa saya kerap memberikan peringatan dan amaran dalam pelbagai platform,” katanya ketika dihubungi di sini hari ini.
Beliau berkata demikian bagi mengulas penahanan tiga pegawai penguat kuasa MBSA Cawangan Sungai Buloh kerana dipercayai menerima rasuah.
Beliau turut menegaskan pihaknya akan memastikan kakitangan MBSA lebih serius dalam memantau terutama lokasi perjudian bagi mengelakkan kejadian sebegini tidak berulang.
“Itu sudah menjadi rutin tugas mereka dan saya akan melakukan pengiliran kawasan selepas ini bagi kakitangan MBSA,” katanya.

Mengulas lanjut, Haris menyerahkan sepenuhnya kepada SPRM untuk melakukan siasatan lanjut terhadap tiga anggota MBSA yang ditahan itu.
“Sudah jadi kes SPRM, justeru biar SPRM siasat dan kalau betul mereka akan didakwa,” katanya.-K! ONLINE


Penduduk Kampung Pinang Merah ketakutan diancam beruang matahari
Oleh MOHD AZLI ADLAN

11 Ogos 2020, 4:49 pm
DUNGUN – Seramai 1,000 penduduk Kampung Pinang Merah, Paka dekat sini dalam ketakutan akibat ancaman sekumpulan beruang matahari sejak sebulan lalu.
Pengerusi Majlis Pengurusan Komuniti Kampung Pinang Merah, Che Wan Mustaffa Che Wan Kamal berkata, beruang matahari terbabit telah memusnahkan banyak sarang kelulut dan pokok kelapa yang diusahakan penduduk kampung.
“Kemusnahan sarang kelulut dan pokok kelapa yang dipercayai dilakukan lebih daripada seekor beruang matahari itu semakin menjadi-jadi sejak seminggu lalu menyebabkan penduduk mengalami kerugian lebih RM10,000.
“Tambah membimbangkan penduduk mendakwa pernah terserempak dengan haiwan liar itu berkeliaran di sekitar kawasan kampung walaupun waktu siang,” katanya ketika ditemui Kosmo! di sini hari ini.
Seorang penduduk, Zaleha Abu Bakar, 55, berkata, setakat ini, lima sarang kelulut miliknya yang terletak di halaman rumahnya telah dimusnahkan beruang matahari berkenaan.
“Kejadian terbaharu berlaku pada malam tadi. Biasanya kumpulan haiwan liar ini akan datang antara pukul 10.30 malam hingga 1 pagi.

“Beruang matahari itu akan mengambil madu kelulut yang menunggu masa untuk dituai di dalam sarang berkenaan,” katanya. – K! ONLINE


Nyaris maut, pokok mangga hempap rumah
Oleh MOHD AZLI ADLAN

11 Ogos 2020, 2:43 pm
DUNGUN – Keluarga seorang tukang rumput nyaris maut selepas rumah yang mereka diami musnah ditimpa pokok mangga yang tumbang dalam kejadian ribut di Kampung Bukit Merah, Paka dekat sini semalam.
Kejadian pada pukul 5.30 petang itu turut menyebabkan Mohd. Abdullah, 63, cedera ringan di bahagian kepala akibat ditimpa siling rumahnya yang runtuh.
Dia berkata, sewaktu kejadian, dia yang baru pulang dari tempat kerja sedang duduk bersama isteri, Noraini Mohd Zin, 51, di rumah tamu sementara anak tirinya, Mohd. Lokman Mohd. Lazim, 20, di luar rumah.
“Kejadian berlaku sekelip mata, angin bertiup kencang beserta hujan lebat dalam tempoh 10 minit sebelum pokok mangga yang berusia lebih 70 tahun tumbang lalu menghempap bumbung rumah kami.
“Anak lelaki saya (Mohd. Lokman) bergegas masuk ke dalam dalam rumah untuk menyelamat kami suami isteri,” katanya ketika ditemui di sini hari ini.
Pokok mangga yang tumbang berkenaan terletak di hadapan rumah keluarga tersebut berukuran lebar lebih kurang setengah meter.

Sementara itu, Pengerusi Majlis Pengurusan Komuniti Kampung Taman Indah Permai, Bukit Merah, Rayah Mohd. berkata, rumah Mohd. akan diperbaiki dengan peruntukkan Pejabat Dewan Undangan Negeri Paka pada masa terdekat. – K! ONLINE